Laryngoskopisk  Kirurgi. 


Ved  Dr.  Holiner. 

(Foredrag  i  det  kgl.  medie.  Selskab's  Møde  d.  28de  Novbr.  1867.) 


Laryngoskopien  bør  ikke  være  nogen  Specialitet.  Den  til 
Undersøgelsen  fornødne  Færdighed  erhverves  forholdsvis 
saa  let,  og  Udbyttet  for  Diagnosen  er  saa  vigtigt,  at  det 
turde  være  enhver  Læges  Pligt  at  være  istand  til  at  ma- 
nipulere Laryngoskopet  ikke  mindre  end  Stethoskopet  og 
andre  diagnostiske  Instrumenter.  Jeg  skal  ikke  denne- 
gang atter  søge  at  dokumentere  dets  Nytte  ved  Sygehi- 
storier som  Vidnesbyrd  om  Undersøgelsens  Nøjagtighed 
i  Diagnosen;  det  turde  være  overflødigt  paa  Laryngosko- 
piens  nuværende  Standpunkt,  Jeg  vilde  derimod  tillade 
mig  at  henlede  Deres  Opmærksomhed  paa  dets  Nytte 
overfor  den  lokale  Behandling  af  Strubesygdommene.  Jeg 
vil  imidlertid  ikke  nægte,  at,  som  det  da  a  priori  var  at 
vente,  Laryngoskopets  Udbytte  i  et  langt  overveiende 
Antal  Tilfælde  bliver  staaende  ved  Diagnosen;  Strube- 
lidelser af  mere  uhelbredelig  Natur  og  da  navnlig  tuber- 
kuløse møde  i  deres  sørgelige  Ensformighed  i  en  bety- 
delig Majoritet;  de  lade  sig  vistnok  kun  undtagelsesvis 
og  i  et  meget  tidligt  Stadium  helbrede,  i  de  senere  neppe 
engang  væsentlig  lindre;  ogsaa  kankrøse  Lidelser  ere  ikke 

sjeldne.  Men  medens  Laryngoskopet  ialtfald  i  værste 
Tilfælde  har  den  Nytte  at  sikkre  os  Diagnosen,  kontrol- 
lere Forløbet  og  sætte  os  istand  til  at  gribe  enhver  Indi- 
kation for  Behandlingen  ,  der  under  Sygdommens  Forløb 
muligt  kan  gjøre  sig  gjældende,  er  der  andre  Tilfælde, 
som  vi  netop  ved  Laryngoskopet  blive  istand  til  at  ud- 
sondre, og  som  vi  ved  delte  formaa  at  give  en  lokal  Be- 
handling, der  enten  i  og  for  sig  eller  i  Forbindelse  med 
andre  Midler  kan  føre  til  Helbredelse.  Netop  for  saa- 
danne  Tilfældes  Skyld,  hvorlidet  talrige  de  end  monne 
vise  sig  at  være,  er  det  enhver  Læges  Pligt  at  kunne  be- 
nytte Strubespeilet,  at  de  ikke  paa  Grund  af  de  rationelle 
Symptomers  Usikkerhed  skulle  blive  slaaede  sammen  med 
de  antydede  mere  uhelbredelige  Tilfælde,  og  Pat.  derved 
gaa  tabt  af  en  mulig  virksom  Behandling.  Hvorledes  nu 
denne  ved  Laryngoskopet  muliggjorte  lokale  Behandling 
stiller  sig  i  dens  praktiske  Udførelse,  er  det  jeg  ønskede 
at  fremstille  for  Dem  i  al  Korthed  og  ganske  i  Alminde- 
lighed. Jeg  vilde  søge  at  gjøre  Dem  bekjcndt  med  den 
laryngoskopiske  Kirurgi  i  dens  Hovedtræk,  og  jeg  tror, 
at  jeg  derved  vil  vække  en  forøget  Interesse  hos  Dem 
for  et  Instrument,  der  idetniindste  i  en  Del  Tilfælde  er 
lige  nyttigt  til  Sygdommens  Diagnose  og  til  dens  Be- 
handling. 

Allerede  før  Laryngoskopets  Anvendelse  førte  Strube- 
sygdommene fra  den  indvendige  Therapis  Enemærker 
over  paa  Kirurgiens,  har  man  som  bekjendt  gjort  Brug 
af  en  lokal  Behandling  af  disse  Sygdomme.  Jeg  sigter 
ikke  her  til  Anvendelsen  af  Ourgelvande;  thi  naar  man 
nærmere  tænker  over  GurgUngsakten ,  er  det  klart,  at 
Vædskerne  slet  ikke  eller  kun  ialtfald  i  meget  ringe 
Mængde  og  kun  ganske  partielt  paa  denne  Maade  kunne 

komme  i  Berøring  med  Strubeslimhinden,  og  da  egentlig 
kun  forsaavidt  en  Del  af  Vædsken  nedsyukes ,  hvad  da 
ogsaa  Laryngoskopikere  som  Merkel^  Fournié,  Semeleder 
o.  A.  tilstrækkeligt  have  fremhævet.     Den  fysiologiske 
Betragtning  af  Gurglingsakten  lærer  os  nemlig,  at  under 
denne  Basis  af  Tungen  lægger  sig  op  til  Ganeseilet  og 
de  forreste  Ganebuer,  idet  dettes  Muskler  og  Musklerne 
i  Mundhulens  Bund  træde  i  Virksomhed.     Derved  af- 
lukkes Mundhulen  bagtil,  saa  at  der  kun  bliver  en  Rende 
tilbage,  der  udvider  sig  bagtil,  hvor  der  bliver  en  aaben 
Spalte  mellem  de  forreste  Ganebuer,  som  tillukkes  af 
Uvula.     Deni>e  kommer  nu  til  at  virke  som  en  Ventil, 
idet  den  aabner  sig  for  den  med  Kraft  udstødte  Luft  og 
lukker  sig,  naar  Vædsken  presser  paa  forfra.  Den  alter- 
nerende Aabning  og  Lukning  af  Uvula  tillader  da  Luf- 
ten at  trænge  ud  og  blande  sig  med  Vædsken,  hvorved 
Gurglingslyden  opstaar.  Strængt  taget  burde  vel  saaledes 
Gurglevande  indskrænkes  lil  Anvendelse  ved  sygelige  Til- 
stande af  forreste  Væg  af  den  bløde  Gane  og  Uvula  og 
maaske  neppe  nok  her  anvendes  ved  Betændelsestilstande, 
hvor  Delenes  Ro  er  ønskelig,  og  Spændingen  og  Stram- 
ningen af  de  betændte  Partier  ved  Gurglingen  er  skade- 
lig eller  ialtfald  smertelig.   Imidlertid  vil  vistnok  den  rige- 
lige Beskylning  af  Delene  med  Vædsken  gjøre,  at  endel 
af  den  efter  Gurglingens  Ophør  udbreder  sig  bagtil  og 
nedsynkes,  og  forsaavidt  vil  den  kunne  paavirke  ogsaa 
bagtilliggende  Dele  af  Svælget  og  Strubeslimhinden.  Noget 
af  Vædsken  vil  sikkert  ogsaa  løbe  tilbage  i  fossæ  glosso- 
epiglolt.  og  herfra  senere  udbrede  sig  bagtil  over  Strube- 
laaget,  komme  i  Berøring  med  dettes  Slimhinde  og  ledes 
ud  til  Siderne  af  Slrubeindgangen.    Saaledes  kan  det  vel 
forklares,  at  man  ogsaa  i  Strubesygdomme  virkelig  har 

sel  Nytte  af  Gurglinger,  ligesom  det  ogsaa  kan  være 
muligt,  at  Hovedsygdommen  har  været  Svælgaffektioner, 
ved  hvis  Behandling  den  mere  sekundære  Strubelidelse 
har  tabt  sig. 

En  anden  mere  direkte  topisk  Behandling  af  Strube- 
sygdommene, der  har  været  anvendt  længe  før  Laryngosko- 
pets  Indførelse,  er  Indhlæsning  af  medikamentelle  Pulvere^ 
en  Behandhng,  der  alt  skal  skrive  sig  fra  Aretæus  og 
som  bekjendt  har  været  meget  anvendt  ogsaa  i  den  nyere 
Tid  af  Breionneau,  Trousseau^  Belloc,  H.  Green  o.  A. 
Den  kan  naturligvis  være  en  meget  virksom  Behandling, 
men  skjøndt  den  vel  ogsaa  har  vundet  i  Sikkerhed  ved 
Laryngoskopets  Brug,  er  den  dog  ikke  saa  nøie  knyttet 
til  dette  Instrument,  at  jeg  vil  regne  den  med  til  den 
laryngoskopiske  Kirurgi.  Det  Samme  gjælder  om  Ind- 
aandingen  af  Medikamenter  i  Dampform  eller  som  pul- 
veriserede Vædsker,  hvilken  sidste  Methode  jo  har  fundet 
en  saa  almindelig  Udbredelse,  at  den  kun  har  ganske  en- 
kelte Modstandere,  som  Fournié,  der  spørger,  om  ikke 
Indaandingen  af  emoliierende  eller  narkotiske  Dampe  er 
simplere  og  bekvemmere  at  anvende  og  ligesaa  virk- 
som ,  hvor  Talen  er  om  Midler  af  antiflogistisk  Virk- 
ning, om  ikke  den  direkte  Applikation  ved  Hjælp  af  Svam- 
pen er  al  forelrække,  hvor  man  vil  bruge  el  mindre 
uskyldigt  Middel  f.  Ex.  adstringentia,  og  om  ikke  en  saadan 
direkte  Applikation  absolut  bør  vælges,  hvor  man  har  til 
Hensigt  at  kauterisere  de  syge  Partier,  fremfor  en  Me- 
thode, hvor  man  udsætter  sig  for  tillige  at  kauterisere 
Pat.'s  Ansigt,  Mund  og  Svælg.  F.'s  Ræsonnement  lyder 
ret  tiltalende,  praktisk  har  imidlertid  Puiyerisateuren  vist 
sin  Brugbarhed ;  dens  Bedømmelse  hører  dog  ikke  hjemme 
her,  og  jeg  gaar  derfor  over  til 

Penslingerne  af  Strubens  Indre  med  medthamentøse 
Opløsninger.  Skjøndt  ogsaa  disse  have  fundet  deres  An- 
vendelse i  den  forlaryngoskopiske  Tid,  begynder  dog  Strube- 
speilet  her  at  gjøre  sin  Betydning  gjældende  som  kirur- 
gisk Hjælpemiddel;  thi  efterat  dettes  Brug  er  bleven  al- 
mindelig, bør  Indbringelsen  af  Medikamenter  ved  Pens- 
ling neppe  nogensinde  finde  Sted  uden  under  dets  Le- 
delse. Jeg  holder  mig  overbevist  om,  at  man  i  9  af 
10  Tilfælde  ikke  vil  komme  til  direkte  at  bringe  det  til 
Penslingen  brugte  Instrument  ind  i  Strubens  Indre  uden 
Speilets  Ledelse,  men  enten  standse  paa  Tungefladen  af 
Epiglottis  eller  passere  bag  Struben  ned  i  Svælget.  Kom- 
mer der  nu  vel,  naar  Svampen  er  tilstrækkeligt  imbiberet, 
jævnligt  alligevel  nogen  Vædske  ind  i  Struben,  og  lykkes 
det  end  i  gunstigt  Tilfælde  uden  Speilet  at  omgaa  Epi- 
glottis, maa  det  dog  anses  for  urigtigt  ikke  ved  Speilet 
at  sikkre  sig  denne  lille  Operations  grundige  Udførelse, 
og  Tobolds  Raad  først  med  Speilet  at  tage  sig  et  orien- 
terende Overblik  over  den  Vei,  man  har  at  gaa,  og  der- 
paa  at  foretage  Penslingen  uden  Speilet  efter  det  Billede, 
man  ved  det  har  forskaffet  sig,  ser  jeg  ingen  Grund  til 
at  følge.  Operationen  er  naturligvis  overmaade  simpel 
at  udføre,  idet  man  blot  ved  Speilet,  som  holdes  med 
venstre  Haand,  overbeviser  sig  om,  at  man  virkelig  om- 
gaar  Epiglottis,  hvilket  lettest  sker,  naar  Pat.  ved  en  Ind- 
aanding  hæver  denne.  Man  benytter  til  Penslingen  enten 
Pensler,  som  f.  Ex.  Tobolds  Pensel,  eller,  hvad  der  i 
Reglen  er  at  foretrække.  Svampe  befæstede  til  et  passende 
Instrument  f.  Ex.  det  i  Nyrops  Katalog  (2det  B.  2det  H. 
pag.  101  Pig.  459)  afbildede.  Sikkerhed  i  Befæstelsen, 
Renlighed,  Letheden,  hvormed  Svampen  kan  gives  for- 
skjellige  Størrelser  og  Former,  øg  den  rigeligere  Imbi- 

bition  med  Vædske  synes  mig  at  være  Fordelene  ved  dette 
Instrument.  I  den  seneste  Tid  har  Tilrck^)  med  Svam- 
pen forbundet  et  Sprøiteapparat,  hvorved  man  skal  være 
istand  til  selv  ved  en  lille  Svamp  at  anvende  rigelig 
Mængde  Vædske.  Penslingerne  af  Strubens  Indre,  navn- 
lig da  Stemmebaandene,  fremkalde  i  Reglen,  naar  stær- 
kere medikamentelle  Opløsninger  f.  Ex.  Lapissolutioner 
benyttes,  mer  eller  mindre  heftige  Kvælningsanfald,  der 
dog  hurtigt  tabe  sig  ved  frisk  Luft  og  ved  at  lade  Pat. 
drikke  lidt  koldt  Vand. 

De  Midler,  man  fortrinsvis  bruger,  er  for  det  Første 
Lapissolulion ;  denne  «ramie  des  muqueuses«, som  en  fransk 
Forfatter  ret  træffende  kalder  den ,  anvendes  i  forskjellig 
Styrke ,  og  man  kan  stige  temmeligt  høit  indtil  5j — 3ij 
til  5j  eller  endnu  høiere.  Midlet  er  meget  virksomt  ved 
kroniske,  katarrhalske  Betændelsestilstande,  ved  simple 
Saardannelser,  ved  Ødemer  etc;  er  derimod  vistnok  med 
Rette  af  Tohold  o.  fl.  ForfT.  fremhævet  som  farligt  og  i 
mange  Tilfælde  skadeligt  ved  tuberkuløse  Strubelidelser, 
hvor  det  skal  virke  for  irriterende.  Efter  min  egen  Er- 
faring mener  jeg  at  kunne  bekræfte  dette ,  og  jeg  har 
rigtignok  kun  i  et  enkelt  Tilfælde  men  meget  bestemt 
set  Anvendelsen  af  Lapisopløsning  ved  en  tuberkuløs 
Strubelidelse  fremskynde  Ulcerationsprocessen  og  forøge 
Svulsten.  I  saadanne  Tilfælde  passe  derfor  mildere  Mid- 
ler bedre;  ren  Glycerin  kan  undertiden  lindre,  og  det 
bedste  Middel  er  maaske  Tanninglycerin,  hvis  gunstige 
Virkning  jeg  rigtignok  atter  kun  i  et  enkelt  Tilfælde,  og 
hvor  Strubelidelsen  ikke  var  altfor  vidt  fremskreden,  men 
paa  den  anden  Side  ganske  afgjort  har  kunnet  konstatere. 


M  Klinik  der  Kraniiheiten  des  Kehlkopfes,  p.  561,  Fig.  228. 

Fremdeles  anvendes  Jodglycerin,  Bromammonium  opløst* 
i  Glycerin,  efter  Gibb  meget  lindrende  ved  smertelige 
tuberkuløse  Saar,  og  endelig  simple  Opløsninger  af  Zink, 
Alun  o.  a.  Adstringentia. 

Saameget  om  Anvendelsen  af  Medikamenter  i  flydende 
Form  paa  Strubeslimhinden.  Hvad  dernæst  deres  Anvendelse 
i  fast  Form  eller  med  andre  Ord  Kauterisationerne  med  solidt 
Ætsmiddel  angaar,  da  ere  disse  absolut  knyttede  til  Laryn- 
goskopien.  Det  var  Czermack,  der  først  gjorde  opmærksom 
paa  Muligheden  af  at  udføre  en  Ætsning  af  et  bestemt  Punkt 
ved  Strubespeilets  Ledelse  og  ogsaa  først  i  Virkeligheden 
foretog  en  saadan.  Her,  hvor  Talen  er  om  med  Sikker- 
hed at  træffe  et  bestemt  Punkt  af  Strubeslimhinden ,  be- 
gynde Vanskelighederne  ved  de  laryngoskopiske  Opera- 
tioner at  gjøre  sig  gjældende,  og  den  sikkre  Anvendelse 
af  fast  Ætsmiddel  fordrer  allerede  endel  Øvelse.  Dette 
gjælder  om  Kauterisationen  med  Lapis  i  Substans,  men 
det  gjælder  i  endnu  høiere  Grad  om  de  stærkere  Æts- 
midler,  Chromsyre,  Vienerpasta  o.  a.  1. ,  der  ogsaa  have 
været  forsøgte.  Man  har  i  Lighed  med  Instrumenterne 
til  Ætsning  i  andre  snevre  Organer  ogsaa  her  gjort  sig 
endel  Uleilighed  med  at  konstruere  kacherede  Ætsnings- 
instrumenter  af  forskjellig  Form  til  mere  perpendikulær 
eller  mere  horisontal  Ætsning.  Forsaavidt  Ætsmidlet  er 
Lapis,  kan  man  imidlertid  ret  godt  undvære  dem,  da  det 
ikke  er  nogen  stor  Ulykke,  om  man  kommer  til  at  be- 
røre et  og  andet  sundt  Sted  med  dette  Ætsmiddel,  hvil- 
ket navnlig  let  vil  kunne  ske  under  Udbringeisen  af  In- 
strumentet paa  Grund  af  de  ved  Ætsningen  fremkaldte 
Reflexbevægelser,  medens  man  med  nogen  Øvelse  tem- 
melig snart  vil  kunne  opnaa  at  naa  med  Sikkerhed  ned  til 
det  ønskede  Punkt;  paa  den  anden  Side  vanskeliggjør  et 

'  kompliceret  Apparat  i  utilbørlig  Grad  Operationen.  Hvad 
det  derimod  særlig  kommer  an  paa,  er  at  ikke  Smaa- 
stykker  af  Helvedstenen  springe  af  under  Ætsningen 
inde  i  Struben.  Det  simpleste  og  hensigtsmæssigste  In- 
strument er  en  tilstrækkelig  lang  og  passende  bøiet  Sonde, 
hvis  Knop  er  forsynet  med  Furer;  man  giver  denne  et 
Overtræk  af  Ætsmidlet  ved  at  dyppe  den  i  smeltende 
Lapis  og  overbeviser  sig  om,  at  Overtrækket  sidder  fast, 
ved  at  banke  den  let  mod  Knoerne.  Ved  andre  Instru- 
menter har  man  søgt  at  sikkre  sig  mod  Åffalden  afSmaa- 
stykker  af  Helvedstenen  ved  at  overtrække  den  med  tyndt 
Flor,  eller  som  i  Fauvels  Instrument  ved  at  indeslutte 
Ætsmidlet  i  et  Rør,  medens  en  Fjeder  stadigt  trykker  det 
ned  mod  en  lille  Aabning  i  Instrumentets  Spids.  Kaute- 
risalionerne  med  Lapis  i  Substans  have  fundet  Anvendelse 
ved  Saardannelser,  ved  mindre,  kondylomatøse  Exkrescen- 
ser  eller  ganske  smaa  Svulster  af  blød  Konsistens  eller 
paa  Saaret  efter  Exstirpation  af  større  Svulster.  Til  at 
fjerne  saadanne  vil  sikkert  i  alle  Tilfælde  Lapis  vise  sig 
utilstrækkeligt,  og  i  et  Tilfælde  af  en  større  Strubepolyp, 
hvor  jeg  forsøgte  det,  viste  det  ikke  Spor  af  Virkning, 
som  jeg  i  det  Følgende  vil  faa  Leilighed  til  at  bemærke. 
Om  Nytten  af  de  stærkere  Ætsmidler  har  jeg  ingen  per- 
sonlig Erfaring;  de  maa  selvfølgelig  anvendes  med  den 
største  Forsigtighed,  og  kacherede  Instrumenter  ville  sik- 
kert der  være  paa  deres  Plads. 

Som  en  kirurgisk  Behandling  af  Strubesygdommene, 
der  først  ved  Laryngoskopet  er  kommen  til  sin  fulde  An- 
vendelse,  vilde  jeg  dernæst  nævne  Skarifikationerne  af 
Struben.  Saaledes  som  deres  Indikationer  i  Almindelighed 
optræde,  nemlig  ved  stenoserende  Ødem  af  Epiglottis 
eller  Strubeindgangen,  ere  de,  som  enhver  Læge  har  Er- 

faring  for,  udførlige  uden  Speilet,  og  selv  efterat  detie  er 
indført  i  Praxis,  vil  det  i  de  fleste  Tilfælde  kunne  und- 
væres ved  denne  Operation,  ja  den  vil  endog  i  de  fleste 
være  lettere  at  udføre  ved  Fingrens  Ledelse.  Men  Ska- 
rifikationen  har  ved  Laryngoskopet  faaet  en  videre  An- 
vendelse ikke  blot,  hvor  det  dreier  sig  om  at  skariflcere 
et  mere  begrændset,  kronisk  Ødem,  hvis  Sæde  er  mindre 
tilgjængeligt  for  Fingren,  men  ogsaa  til  Incision  af  be- 
grændsede  Abscesser  f.  Ex.  af  det  paa  Bindevæv  og  Kirt- 
ler rige  Væv  paa  Underfladen  af  Epiglottis  paa  Stedet  for 
dettes  Tuberkel,  Abscesser,  der  diagnosticeres  ved  Laryn- 
goskopet og  ville  være  at  incidere  under  dettes  Ledelse. 
Endelig  har  man  ogsaa  forsøgt  Skariflkationerne  under 
Speilet  som  en  Behandling  af  virkelige  Strubepolypper, 
en  Methode,  som  jeg  strax  skal  komme  til  nærmere  at 
omtale.  Til  den  sædvanlige  Skarifikation  af  Struben  kan 
man  som  bekjendt  anvende  en  almindelig  Kniv,  men  til 
de  mere  specielle  Skarifikationer  benyttes  en  Skariflkator 
af  særlig  Konstruktion,  som  f.  Ex.  den  i  Nyrops  Katalog 
(2det  B.  2det  H.,  p.  102,  Fig.  i  61)  afbildede,  hvilken  jeg 
oftere  har  fundet  brugbar. 

Jeg  kommer  nu  til  Betragtningen  af  de  egentlige 
laryngoskopisJce  Operationer,  saadanne  nemlig,  der  gaa 
ud  paa  Fjernelsen  af  Svulster  eller  Polypper  i  Struben 
fra  Mundhulen  af.  Foruden  det  diagnostiske  Udbytte, 
Laryngoskopet  har  ydet  paa  dette  Gebet,  har  det  her 
ført  en  hel  Række  af  Tilfælde  fra  en  uvirksom  thera- 
peutisk  Behandling  over  paa  de  kirurgiske  Operationers 
Omraade  og  har  her  aabnet  en  hel  ny  Vei  og  et  helt 
nyt  Terræn  for  de  kirurgiske  Instrumenter.  Tilfælde 
af  opererede  Strubepolypper  existere  vel  før  Laryngo- 
skopiens  Indførelse,  men  ligesom  Muligheden  af  Diag- 

nosen  dengang  betingedes  af,  at  Lidelsen  alt  havde  naat 
en  betydelig  Udvikling,  saaledes  vare  Operationerne  ogsaa 
knyttede  til  dette  sildige  Stadium  og  Methoderne  for- 
størstedelen af  en  betydelig  mere  indgribende  Art.  Ope- 
rationerne bleve  et  ultimum  refugium  overfor  en  indicatio 
vitalis,  hvor  Indgrebels  Størrelse  kom  mindre  i  Betragt- 
ning og  Hovedsagen  blev  ved  Svulstens  Fjernelse  at  skaffe 
en  fri  Passage  for  Luften,  medens  Hensynet  til  Organets 
øvrige  Funktioner  eller  med  andre  Ord  til  Stemmen 
traadte  ganske  i  Baggrunden.  Nu  er  Forholdet,  som  vi 
skulle  se,  blevet  et  ganske  andet. 

De  Tilfælde,  hvor  Operationen  har  været  udført  i  den 
forlaryngoskopiske  Tid,  reducere  sig  til  følgende: 

Koderik  skal  have  fjernet  en  Strubesvulst  ved  et 
særeget  Instrument  i  Lighed  med  en  Rosenkrands.  De 
nærmere  Details  ved  Tilfældet  kjendes  ikke. 

Pmf<  udførte  en  Laryngotomia  subhyoidea  for  at  fjerne 
en  Svulst  paa  Underfladen  af  Epiglottis.  Operationen 
lykkedes. 

Åstley  Cooper  fjernede  en  hønseægstor  Svulst  fra 
Underfladen  af  Epiglottis.  Svulsten  var  af  kankrøs  Natur, 
recidiverede  og  fjernedes  gjentagne  Gange,  indtil  Pat. 
endelig  døde.  Den  kunde  naas  med  Fingren  gjennem 
Mundhulen,  men  Operationens  Enkeltheder  ere  mig  iøvrigt 
ubekjendte. 

Ehrmann  gjorde  først  profylaktisk  Tracheotomi,  og 
48  T.  senere  skilte  han  med  Kniven  Strubehovedet  lige 
i  Midtlinien,  bøiede  de  to  Sidedele  af  Skjoldbrusken  til- 
siden og  fjernede  Svulsten,  der  havde  sit  Sæde  paa  v. 
sande  Stemmebaand.  Pat.  kom  sig,  men  med  Tab  af 
Stemmen. 

Horace  Oreen  fjernede  en  Svulst,  der  var  stilket,  af 

Størrelse  som  et  Kirsebær  og  kunde  ses  fra  Mundhulen 
af,  naar  Pat.  hostede.  Han  greb  den  med.  en  Tang  og 
afskjar  den  med  Kniv. 

Endelig  fjernede  Middeldorph  en  betydelig  sarkoma- 
tøs  Svulst,  der  traadte  frem  i  Strubeindgangen,  ved  Hjælp 
af  Galvanokaustikken. 

Som  det  ses  af  de  meddelte  Tilfælde,  have  enten 
Operationerne  været  af  en  ret  indgribende  Natur,  eller  Svul- 
sterne have,  forsaavidt  de  ere  blevne  opererede  fra  Mund- 
hulen af,  været  af  en  betydelig  Størrelse  og  særligt  godt 
tilgjængelige.  I  Greens  Tilfælde  angives  vel  Svulsten  til 
kun  et  Kirsebærs  Størrelse,  men  naar  den  af  ham  diag- 
nosticeres som  udgaaende  fra  Stemmebaandene ,  saa  har 
denne  Diagnose  Sandsynligheden  imod  sig,  og  Svulsten 
tør  maaske  snarere  antages  at  være  udgaaet  fra  et  af 
Igg.  aryepiglott.,  thi  ellers  maatte  den  sikkert  have  været 
større  eller  havt  en  usædvanlig  lang  Stilk  for  at  kunne 
ses  fra  Munden  af. 

Ganske  anderledes  stiller  Forholdet  sig  nu.  Ved 
Speilet  opsøges  Svulsterne ,  længe  inden  faretruende  Til- 
fælde optræde,  og  Operationen  træder  til  ikke  blot  for  at 
forebygge  disse,  men  for  at  befri  Pat.  for  de  Ulemper, 
Svulsterne  medføre,  navnlig  da  for  Stemmedannelsen. 

Det  er  Prof.  Bruns  i  Tubingen,  hvem  Æren  for  at 
have  aabnet  Kirurgien  Veien  for  dens  heldbringende  Virk- 
somhed i  denne  Region  tilkommer,  idet  han  i  Aaret  1861 
efter  en  Række  udholdende  Forsøg  naade  til  paa  sin 
Broder  ad  laryngoskopisk  Vei  at  exstirpere  en  Polyp, 
der  havde  sit  Sæde  paa  det  ene  sande  Stemmebaand. 
Naar  man  tager  Vanskelighederne  ved  en  saadan  Operation 
i  Betragtning,  kan  man  ikke  Andet  end  beundre  den 
Energi  og  Udholdenhed,  der  lod  ham  holde  fast  ved  sin 

Plan,  som  endnu  ikke  støttedes  ved  Forgjængeres  eller 
Samtidiges  Held.  Der  behøvedes  imidlertid  ikke  mere, 
end  at  B.  ved  sit  heldige  Resultat  paaviste,  at  det  for 
Mange  vistnok  tilsyneladende  Umulige  var  muligt,  før 
Operationen  optoges  ogsaa  af  Andre,  og  der  hengik  ikke 
lang  Tid,  inden  Exstirpationen  af  Strubesvulster  ved  Hjælp 
af  Laryngoskopet  vandt  sikkert  Fodfæste  i  den  operative 
Kirurgi,  og  Operationstilfælde  af  denne  Art  i  Masse  med- 
deltes ikke  blot  fra  de  mere  specielle  Laryngoskopikere, 
men  ogsaa  fra  andre  Læger,  der  havde  erhvervet  sig  den 
fornødne  Færdighed  i  Laryngoskopien.  De  laryngoskopiske 
Operationer  ere  ganske  vist  forbundne  med  store  Van- 
skeligheder og  høre  vel  endog  til  Kirurgiens  allervanske- 
ligste. Jeg  behøver  blot  at  minde  Dem  om,  at  Opera- 
tionen skal  udføres  under  Ledelse  af  et  Speil,  at  Bevæ- 
gelserne derfor  blive  modsatte  de  virkelige,  at  Speilet 
skal  holdes  roligt  og  i  en  gunstig  Stilling  og  stadigt  be- 
lyses under  Operationen,  at  Operationsterrænet  er  snevert 
og  Passagen  en  bøiet  Linie,  hvor  der  møder  forskjellige 
Hindringer,  der  med  Behændighed  skulle  omgaas,  og  at 
endelig  de  Dele,  der  begrændse  Operationsterrænet,  ere 
saa  ømfindtlige  for  Berøring,  at  den  mindste  Usikkerhed 
i  Føringen  af  Instrumentet  fremkalder  Reflexbevægelser, 
der  afbryde  Operationen.  Men  paa  den  anden  Side  er 
det  væsentlig  kun  Øvelse  af  Læge  og  Patient  og  Udhol- 
denhed, der  skal  overvinde  Vanskelighederne,  og  om  end 
derfor  de  fleste  Operationer  kunne  ventes  at  samle  sig 
paa  Enkeltes  Hænder,  hvem  Omstændighederne  have  givet 
den  største  Færdighed  i  Brugen  af  det  laryngoskopiske 
Apparat,  ville  sikkert  heldige  Resultater  kunne  opnaas  af 
enhver  Læge,  der  ikke  mangler  den  til  al  kirurgisk  Virk- 
somhed nødvendige  Behændighed. 

Jeg  skal  ikke  her  opholde  mig  ved  alle  de  Momen- 
ter man  maa  have  Opmærksomheden  rettet  paa  ved  en 
laryngoskopisk  Operation,  og  ikke- her  omtale  Patientens 
rigtige  Stilling,  Maaden  at  skaffe  sig  det  gunstigste  Lys 
paa,  Nødvendigheden  af  at  lære  Pat.  selv  at  holde  sin 
Tunge,  gabe  tilstrækkeligt,  Speilets  Placering  o.  s.  fr.,  alle 
disse  Momenter  ere  de  samme  som  ved  den  laryngosko- 
piske  Undersøgelse,  og  den,  der  ikke  besidder  saamegen 
Færdighed  i  at  skaffe  sig  det  gunstigste  Billede  af  Strube- 
delene, at  denne  Del  af  Operationen  falder  ham  ganske 
naturlig,  maa  ikke  vente  sig  store  Resultater  af  sine  ope- 
rative Forsøg.  Der  er  dog  enkelte  af  Laryngoskopiens 
Vanskeligheder,  der  her  fortjene  lidt  nærmere  Omtale. 
Først  og  fremmest  har  man  da  forsøgt  ved  direkte  Midler 
at  bekjæmpe  Irritabihteten  af  Strubedelene ,  ligesom  man 
ved  den  laryngoskopiske  Undersøgelse  har  søgt  at  opnaa 
dette  for  Svælgdelenes  Vedkommende  af  Hensyn  til  Spei- 
lets Placering.  Forsøgene  maa  imidlertid  fortiden  idel- 
mindste anses  som  strandede.  Anvendelsen  af  Klorofor- 
men til  almindelig  Narkose  synes  mig  ved  Strubeopera- 
tionerne fra  ethvert  Standpunkt  at  maalte  fordømmes, 
omend  enkelte  heldige  Resultater  ere  meddelte.  Den 
Omstændighed,  al  Svælgets  og  Luftveieues  Slimhinde  er 
blandt  de  sidste,  der  mister  sin  Irritabilitet  under  Nar- 
kosen, den  øiensynlige  Fare,  der  er  ved  at  foretage  Ope- 
rationer i  Luftveiene  under  en  Tilstand,  hvor  Respiratio- 
nens fuldstændig  regelmæssige  Funktion  maa  vogtes  med 
den  yderste  Omhu,  og  endelig  den  Vanskelighed,  som  i 
gunstigste  Tilfælde  Pal.'s  fuldstændige  Passivitet  under 
Operationen  absolut  maa  skabe,  synes  mig  at  være  Mo- 
menter, der  ubetinget  lede  til  Forkastelsen  af  den  al- 
mindelige Kloroformnarkose  ved  denne  Art  af  Operatio- 

ner.  Det  bliver  da  til  de  lokale  Anæstheseringsmidler, 
man  her  skulde  tage  sin  Tilflugt.  Men  alle  i  denne  Hen- 
seende anbefalede  Midler  have  vist  sig  mer  eller  mindre 
fuldstændig  uvirksomme  eller  forbundne  med  saa  væsent- 
lige Ulemper,  at  de  neppe  bør  komme  til  Anvendelse. 
Man  har  saaledes  forsøgt  den  lokale  Anvendelse  af  Brom- 
kalium, af  Æther  hydrochloricus  chloratus,  af  Tanninop- 
løsninger, og  i  den  nyeste  Tid  har  Tilrck  anstillet  Forsøg 
med  Bernatzicks  Opløsning  af  eddikesurt  Morfin  (gr.  iij)  i 
koncentr.  Alkohol  (3j)  og  Kloroform  (3/?),  hvormed  han 
har  penslet  Strubens  Indre.  Han  vil  have  auvendt  det 
med  god  Nytte;  Midlet  fremkalder  imidlertid  ikke  blot 
heftig  Smerte,  men  følges  af  intens  Betændelse  af  Slim- 
hinden i  Svælg  og  Strube,  ofte  endog  af  kroupøs  Natur, 
hvilket  synes  mig  tilstrækkeligt  at  kontraindicere  dets  Brug. 
Senere  har  Tilrck  brugt  simpel  Opløsning  af  eddikesurt 
Morfin  i  destilleret  Vand.  De  meddelte  Resultaler  kunne 
dog  neppe  siges  at  være  faldne  heldigt  ud.  Midlet  maa 
anvendes  i  meget  koncentreret  Opløsning  (endog  1:3)  og 
i  de  Tilfælde,  hvor  han  derved  har  været  istand  til  at 
opnaa  en  tilstrækkelig  Anæsthesi,  har  det  fremkaldt  al- 
mindelige Intoxikationssymptomer  ofte  endog  af  en  ret 
alvorlig  Natur,  i  flere  af  Tilfældene  har  den  lokale  Anæ- 
sthesi været  meget  ufuldstændig  trods  de  almindelige  In- 
toxikationssymptomer, ja  i  enkelte  Tilfælde  ere  disse  alene 
optraadte  og  den  lokale  Virkning  ganske  udebleven. 
Forat  undgaa  den  almindelige  Intoxikation  og  frembringe 
en  saa  ringe  Irritation  af  Struben  som  muligt  har  Tiirck 
endelig  forsøgt  at  anvende  Penslinger  af  Strubens  Indre 
med  Kloroform  kortere  eller  længere  Tid  iforveien  og  har 
derved  ment  at  opnaa  sikkre  Resultater  med  svagere 
Morfinopløsninger;  han  mener  den  sikkrere  Virkning  i 

disse  Tilfælde  beror  paa  en  delvis  Destruktion  af  Strube- 
slimhindens Epithelium,  der  i  Lighed  med  den  enderma- 
tiske  Methode  gjør  Optagelsen  af  Morfinet  lettere.  Strube- 
slimhinden synes  mig  imidlertid  at  være  af  en  altfor  de- 
likat Natur  til  at  en  saadan  Behandling  bør  forsøges  und- 
tagen ialtfald  i  saadanne  Tilfælde,  hvor  Svulstens  Fjer- 
nelse som  Hindring  for  Respirationen  er  absolut  Hoved- 
sagen, og  Hensynet  til  Strubens  videre  Funktioner  som 
Stemraeorgan  kan  lades  ude  af  Betragtning;  hvor  det 
dreier  sig  om  at  helbrede  en  Patient  med  Bevarelsen  af 
Stemmen,  hvor  maaske  endog  netop  Stemmealteralionen 
afgiver  Indikationen  for  Svulstens  Fjernelse,  synes  det 
mig  fuldkomment  utilladeligt  at  anvende  Midler,  der  kunne 
og  vistnok  hyppigt  ville  give  Anledning  til  en  Betændel- 
sestilstand, hvis  Udgang  neppe  lader  sig  beregne,  saa- 
meget  mere  som  det  kun  sker  for  at  lette  sig  en  Opera- 
tion, der  ogsaa  i  Reglen  lader  sig  udføre  uden  Midlet 
ved  tilstrækkelig  Øvelse  og  Behændighed. 

Der  er  en  anden  Vanskelighed,  som  vi  kjende  fra 
den  laryngoskopiske  Diagnostik,  der  gjentager  sig  her  ved 
de  laryngoskopiske  Operationer  med  forøget  Betydning, 
nemlig  den  sænkede  Stilling  af  Epiglottis.  Det  kan  være 
vanskeligt  nok  at  faa  den  til  at  hæve  sig  tilstrækkeligt 
for  ved  Undersøgelsen  at  faa  et  ordentligt  Blik  paa  de 
Dele,  vi  skulle  iagttage,  men  endnu  vanskeligere  bliver 
det  her  at  faa  den  til  at  bevare  en  gunstig  Stilling,  saa- 
længe  Indbringelsen  af  Instrumenter  fordrer  det.  Meka- 
niske Hjælpemidler  synes  derfor  a  priori  her  særligt  at 
være  paa  deres  Plads,  men  de  hidtil  anvendte  ere  dog 
ingenlunde  tiltalende  og  turde  kun  være  at  anvende  i 
særligt  ugunstige  Tilfælde,  hvor  alle  andre  Midler  og 
navnlig  den  udholdende  Indøvelse  af  Pat.  vise  sig  at  slaa 

feil.  De  foreliggende  Instrumenter  bestaa  i  sondeformede 
Instrumenter,  hvormed  man  trykker  Epiglottis  tilbage  mod 
Tungeroden,  i  Pincetter,  hvormed  Randen  fattes,  i  Hager, 
der  stødes  ind  i  Epiglottis  o.  a.  L.  Turck^)  har  til  dette 
Øiemed  konstrueret  et  Par  Instrumenter,  som  han  beret- 
ter at  have  anvendt  flere  Gange  med  Held.  Ved  det  ene 
hages  en  lille ,  med  en  Traad  forsynet  Hage  fast  i  Epi- 
glottis; Tenaklet  fjernes,  og  Epiglottis  hæves  ved  Traa 
den;  efter  endt  Operation  fjernes  Hagen  ved  en  Strube- 
pincette.  Ved  det  andet  Instrument  bringes  ved  Hjælp 
af  en  Naal  en  Traad  helt  igjennem  Epiglottis,  og  denne 
hæves  nu  under  Operationen  alene  ved  Traaden,  der  bag- 
efter fjernes  ved  at  afklippe  dens  ene  Ende  langt  tilbage 
i  Mundhulen  og  derpaa  trække  den  ud  af  Epiglottis.  Det 
kan  nu  vel  ikke  absolut  benægtes,  at  Tilfælde  kunne  fore- 
komme, hvor  det  kan  blive  nødvendigt  at  forsøge  Anven- 
delsen af  saadanne  Instrumenter,  men  det  synes  mig,  at 
de  kun  rent  undtagelsesvis  bør  komme  paaTale.  Enhver 
vil  let  overbevise  sig  om,  at  selv  en  ganske  let  Berøring 
af  Epiglottis  endog  hos  meget  vel  indøvede  Patienter  øie- 
blikkelig  fremkalder  temmelig  stærke  Reflexbevægelser. 
VanskeHgheden  ved  at  anbringe  og  fjerne  Instrumenterne 
vil  derfor  allerede  være  en  ikke  ganske  ringe,  og  den  vil 
stige,  jo  mere  sænket  Epiglottis  er,  altsaa  være  desto 
større,  jo  mere  slige  Redskaber  ere  indicerede;  men  selv 
afset  herfra  bliver  det  vistnok  altid  et  Spørgsmaal,  om 
de  ikke  ,  naar  de  ere  anbragte ,  under  Hovedmomentet  i 
Operationen  ville  forstyrre  den  rolige  Holdning  af  Patien- 
ten, som  er  aldeles  nødvendig  for  et  heldigt  Resultat. 
Hvorvidt  de  endelig  ere  at  anse  for  aldeles  uskadelige, 


»)  1.  c.  pg.  552  Fig.  223,  224. 


turde  vel  ogsaa  være  tvivlsomt;  Uheld,  som  at  Traaden 
skjærer  igjennem,  eller  at  Hagen  river  ud  og  hager  sig 
ind  andetsteds,  er  man  udsat  for,  og  selv  i  gunstigste 
Tilfælde  fordre  de  en  Række  mekaniske  Berøringer,  ja 
man  kunde  vel  sige  traumatiske  Insulter  af  Struben,  der 
senere  kunne  forspilde  Resultatet.  En  mindre  øvet  Ope- 
ratør vil  neppe  kunne  anvende  dem  tilstrækkeligt  sikkert, 
og  hvor  en  for  deres  Brug  tilstrækkelig  Færdighed  hos 
Operatøren  og  Øvelse  hos  Patienten  er  tilstede,  ville  de 
sikkert  i  det  langt  overveiende  Antal  Tilfælde  kunne 
undværes. 

Hvad  nu  Udførelsen  af  selve  den  laryngoskopiske 
Operation  angaar,  da  placerer  man  Patienten  og  sig  selv 
ganske  som  ved  en  laryngoskopisk  Undersøgelse.  Sta- 
tiver til  at  flxere  Patientens  Hoved  med  ere  overflødige, 
thi  den  Patient,  der  ikke  har  saameget  Herredømme  over 
sin  Person,  at  han  kan  holde  sit  Hoved  roligt  under  Ope- 
rationen er  uskikket  til  denne.  Man  indbringer  og  fixerer 
Speilet  i  en  gunstig  Stillng  med  venstre  Haand,  idet  man 
lader  Pat.  selv  holde  sin  Tunge.  De  komplicerede  Ap- 
parater, man  har  inventeret  til  at  fixere  Speilet  med  forat 
faa  begge  Hænder  fri,  ere  sikkert  uhensigtsmæssige.  Har 
man  nu  skaffet  sig  en  gunstig  Adgang  til  Operationster- 
rænet,  indfører  man  Instrumentet.  Hvorledes  man  under 
Indbringelsen  af  dette  overensstemmende  med  den  Vei, 
man  skal  følge,  skal  hæve  og  sænke  Skaftet  af  Instru- 
mentet og  bevæge  del  i  forskjellig  Retning,  behøver  ikke 
at  angives;  det  følger  ganske  af  sig  selv  ved  den  prak- 
tiske Udførelse,  hvorledes  man  skal  naa  ned  til  Svulsten 
uden  at  berøre  andre  Dele,  og  læres  alene  ved  Øvelse, 
ikke  ved  almindelige  Regler.  Kun  maa  man  stadigt  lade 
sig  lede  af  Speilbilledet  og  aldrig  tabe  sit  Instruments 

Bevægelser  af  Syne  i  Speilet.  Det  er  unægtelig  her  en 
Ulempe,  at  Bevægelserne  præsentere  sig  i  Speilet  modsat 
de  virkelige,  men  man  lærer  meget  snart  at  abstrahere 
fra  Forholdene  i  Speilet  til  de  virkehge,  naar  man  kun  i 
Tanken  holder  fast  ved  de  virkehge  Stedforhold  og  nu 
bruger  Speilet  som  en  Kontrol.  Vanskeligere  end  al 
orientere  sig  med  Hensyn  til  høire  og  venstre ,  fortil  og 
bagtil,  er  det  derimod  at  vide,  paa  hvilket  Punkt  i  Høi- 
den  man  befinder  sig  i  Struben.  Dækker  saaledes  Spid- 
sen af  Instrumentet  Svulsten  i  Speilet,  er  det  ikke  altid 
let  at  sige,  hvor  nær  man  endnu  er  den;  man  maa  af- 
gjøre  dette  efter  Instrumentets  Forhold  til  de  omliggende 
Dele.  Tiirck  stiller  i  denne  Henseende  vel  store  For- 
dringer til  sine  Patienters  Tolerans,  naar  han  f.  Ex.  ved 
Svulster,  der  have  deres  Sæde  paa  Stemmebaandenes  for- 
reste Partier,  raader  til  at  lede  Instrumentet  hen  til  dem 
ved  at  lade  det  glide  henad  Stemmebaandenes  Flade. 

Til  de  første  Forsøg  overfor  et  Tilfælde  af  Strube- 
polyp gjør  man  rettest  i  at  anvende  en  Strubesonde,  i 
ethvert  Tilfælde  et  stumpt  Instrument.  Ved  Strubesonden 
øver  man  Patienten  i  at  iagttage  den  tilbørlige  Ro,  i  at 
taale  Indbringelsen  af  Instrumenter  i  Strubens  Indre  og 
endog  til  en  vis  Grad  Berørelse  af  Svulsten.  Selv  er- 
hverver man  sig  derved  i  det  enkelte  Tilfælde  Kjendskab 
til  de  individuelle  Vansk-eligheder  og  Færdighed  i  med 
Sikkerhed  og  Raskhed  at  naa  Svulsten;  man  skaffer  sig 
derved  tillige  Kjendskab  til  de  almindelige  Egenskaber, 
det  Instrument  maa  have,  der  lettest  skal  naa  hen  til 
Svulsten,  ligesom  endelig  visse  Sider  af  Svulstens  Natur, 
dens  fastere  eller  blødere  Konsistens,  slørre  eller  mindre 
Bevægelighed  undertiden  lade  sig  erkjende  ved  Sonden. 

Jeg  kommer  nu  til  i  al  Korthed  at  angive  de  for- 

skjellige  Hovedmethoder  for  Fjernelsen  af  Striibesvulster. 
Det  er  imidlertid  derved  paa  ingen  Maade  min  Hensigt 
at  give  en  Meddelelse  af  alle  de  forskjellige  instrumenter, 
der  ere  opfundne  i  dette  Øiemed.  Der  er  neppe  nogen 
Operation,  hvor  en  saadan  Rigdom  af  Instrumenter  exi- 
sterer;  saagodtsora  enhver  Operatør  har  sin  Form  af  In- 
strument, som  han  giver  Fortrinet,  og  det  ligger  i  Van- 
skeligheden i  Operationsterrænel  og  den  Hurtighed  og 
Akkuratesse,  hvormed  Instrumentet  ved  en  ringe  Bevæ- 
gelse af  den  ene  Haand  maa  kunne  bringes  til  at  virke 
og  fuldføre  Operationen,  at  talrige  Modifikationer  af  de 
forskjellige  Hovedformer  ere  blevne  gjorte  efter  de  en- 
kelte Tilfældes  Fordringer.  Det  vilde  blive  et  helt  In- 
strumentkatalog, jeg  maatte  meddele,  og  jeg  skal  derfor 
hovedsagentlig  indskrænke  mig  til  ved  de  forskjellige  Me- 
thoder  at  fremhæve  de  Instrumenter ,  der  have  forekom- 
met mig  de  hensigtsmæssigste ,  og  som  jeg  derfor  har 
valgt  for  de  Tilfælde,  jeg  selv  har  havt  under  Behandling. 
Hovedfordriogerne  til  et  laryngoskopisk  Instrument  ere, 
at  det  maa  kunne  gives  en  for  det  enkelte  Tilfælde  pas- 
sende Krumning,  at  det  ikke  maa  være  for  tungt  eller 
optage  for  megen  Plads,  at  det  maa  let  og  sikkert  kunne 
bringes  til  at  virke  med  en  Haand,  og  at  dets  Princip 
saavidt  muligt  maa  kunne  anvendes  ved  de  forskjellige 
Methoder,  hvorved  Operatørens  Færdighed  i  Manipulatio- 
nerne bliver  betydeligt  lettere  at  opnaa. 

De  Methoder,  man  har  anvendt,  ere: 

Afrivning  ved  Tang.  Denne  Fremgangsmaade  pas- 
ser bedst  ved  de  Polyper,  der  have  en  længere  eller  kor- 
tere Stilk  af  ikke  for  fast  Struktur,  ved  ikke  stilkede 
mindre  Svulster  af  blødere  Konsistens  og  ikke  for  fast 
Tilheftning,  eller  ved  Fjernelsen  af  større  eller  mindre 

Rester  af  betydeligere  Svulster  af  løsere  Bygning.  Til 
Fjernelsen  af  større  Svulster  med  bred  Basis  af  fastere 
Konsistens,  eller  selv  stilkede  Svulster  af  mere  fibrøs 
Karakter,  navnlig  naar  disse  udgaa  fra  de  sande  Stemme- 
baand,  vil  Melhoden  ikke  burde  anvendes  eller  ialfald 
først  efter  forudgaaet  partiel  Gjennemskjæring  af  deres 
Tilheftning.  Tohold  erklærer  sig  principielt  mod  Afriv- 
ningen ved  Tang.  Han  mener,  at  kun  Svulster  af  meget 
blød  Konsistens  og  løs  Tilheftning  ville  kunne  fjernes 
paa  denne  Maade,  men  disse  ville  ogsaa  svinde  for  sim- 
pel Ætsning;  er  derimod  Polyppen  af  fastere  Konsistens, 
er  dens  Afrivning  enten  umulig  eller  ialfald  forbundet 
med  uberegnelig  Fare  for  Organet,  navnlig  da  forsaavidt 
den  udgaar  fra  Stemmebaandene.  Hertil  maa  imidlertid 
erindres,  at  ikke  alle  Svulster  udgaa  fra  Stemmebaan- 
dene, og  at  det  er  et  Faktum,  at  talrige  Svulster  med 
dette  Insertionssted  have  havt  en  saa  løs  Tilheftning,  at  de 
ere  blevne  fjernede  ved  Tangen  med  fuldkomment  heldigt 
Resultat;  naar  dette  er  Tilfældet  indses  ingen  Grund  til 
at  foretrække  Kaustika,  der  utvivlsomt  ere  mindre  sikkre 
i  deres  Virkning  og  fordre  længere  Tid. 

Til  Afrivning  af  Polypper  i  Struben  benytter  man 
Polyplænger  af  forskjeUig  Konstruktion.  Som  Exempler 
vilde  jeg  fremhæve  to  Instrumenter.  Ved  det  ene  er 
Tangen  forbunden  med  en  Pincet  med  krydsende  Brancher, 
et  Princip,  der  gaar  igjen  i  en  stor  Mængde  Instru- 
menter, saaledes  som  de  benyttes  af  enkelte  Laryngosko- 
pikere  f.  Ex.  Bruns.  En  saadan  Tang  findes  afbildet  i 
Nyrops  Katalog  (2det  B.  2det  H.  pg.  103  Fig.  463);  den 
aabnes  ved  at  sammentrykke  Pincettens  Brancher  og  luk- 
kes ved  dens  Fjederkraft.  Den  har  den  Mangel  at  have 
en  uforanderlig  Krumning,  ligesom  dens  Fjederkraft  maa 

være  saa  svag,  at  Tangen  med  Lethed  kan  aabnes  med 
et  Par  Fingre;  derved  bliver  den  imidlertid  ofte  for  svag 
fil  at  fatte  med  tilstrækkelig  Kraft,  og  det  vilde  maaske 
være  heldigere,  at  Tangen  aabnedes  ved  Fjederkraften  og 
lukkedes  ved  Sammentrykningen  af  Pincetten.  Polyptan- 
gen af  denne  Art  vil  nemlig  være  at  anvende  netop  ved 
større  Svulster,  hvor  en  vis  Kraft  er  nødvendig,  navnlig 
naar  de  have  et  gunstigere  Sæde  nærmest  Strubeindgan- 
gen eller  paa  bagre  Strubevæg;  derimod  anser  jeg  den 
for  uhensigtsmæssig  til  Exstirpation  af  mindre  Svulster, 
der  sidde  paa  Stemmebaandene  eller  have  et  dybere  Sæde 
i  Struben.  Til  saadanne  finere  Operationer  virker  den 
for  tungt,  optager  formegen  Plads,  forstyrrer  Lyset,  skju- 
ler Svulsten,  og  skal  den  indføres  dybt  i  Struben,  gene- 
rer den  tillige  Patienten  alene  ved  Fornemmelsen  af  den 
Hindring  for  Luftstrømmen,  som  den  frembringer,  selv 
uden  at  man  berører  Strubedelene  med  den.  Til  de 
mere  delikate  Operationer  i  Struben  bør  sikkert  foretræk- 
kes den  anden  Art  af  Polyptænger,  jeg  vilde  nævne,  nem- 
lig saadanne,  hvor  Tangarmene  lukkes  derved,  at  et  Rør 
skydes  henover  dem.  Som  Exempel  paa  denne  Art 
fremhæver  jeg  Mackenzies  Instrument,  hvor  Tangen,  som 
det  ses  af  hosstaaende  Afbildning,  lukkes  meget  nemt 
paa  den  angivne  Maade  blot  ved  et  Tryk  paa  den  paa 
Instrumentets  Skaft  fremslaaende  Fjeder.  Instrumenterne 
af  denne  Art  have  den  Fordel,  at  de  kunne  gives  en  for 
hvert  enkelt  Tilfælde  passende  Krumning ;  dette  er  i  Ma- 
ckenzies Instrument  opnaaet  derved,  at  Røret,  hvori  Tan- 
gen er  anbragt,  for  en  Del  er  en  bøielig  Spiralfjeder;  ved 
andre  lignende  Instrumenter  er  den  samme  Bøielighed 
bragt  tilveie  derved,  at  Røret  er  sammensat  af  en  Række 
bevægelige  Led  (f.  Ex.  Bruns's  Instr.),  eller  udgjør  blot  et 

Halvrør,  hvori  Stiletten  hol- 
des fast  ved  smaa  Bøiler  over 
den    aabne    konvexe  Side. 
Efter  de  forskjellige  Tilfælde 
kan  Tangen,  der  indsættes  i 
Røret,  være  til  at  fatte  med 
fra  Side  til  Side,  forfra  bag- 
til o.  s.  V.    Instrumentet  op- 
tager fremdeles  kun  megen 
liden  Plads  og  egner  sig  der- 
for godt  til  alle  finere  Ope- 
rationer.    Endelig  kan  man 
i  samme  Instrument  efter  Om- 
stændighederne istedenfor 
Tangen  indsætte  Sax  eller 
Kniv;  hvilken  Operationsme- 
thode  man  derfor  vælger,  vil 
man  altid  komme  til  at  ud- 
føre de  samme  Manipulatio- 
ner for  at  bringe  Instrumentet 
til  at  virke,  en  Fordel,  der 
som  jeg  ovenfor  nævnte  na- 
turligvis har  sin  store  Be- 
tydning for  Operatørens  Fær- 
dighed og  Sikkerhed.  En 
Ulempe  er  det  kun,  at  In- 
strumentet gaar  lidt  trangt 
paa  Grund  af  Branchernes 
Fjederkraft,  en  Ulempe,  der 
neppe  lader  sig  hæve,  uden 
at  Instrumentet   taber  den 
nødvendige  Soliditet. 

Anvendels«n  af  Tangen  bestaar  selvfølgelig  i,  at  man 
efter  ved  tilstrækkelig  Indøvelse  af  Patienten  at  være  naat 
ned  til  Svulsten,  fatter  og  afriver  denne.    Man  maa  ved 
Speiiet  overbevise  sig  om,  at  Tangens  Sker  ved  Luknin- 
gen komme  til  at  fatte  godt  om  Svulsten,  men  at  ikke 
andre  Dele  komme  med  ind  i  Tangen,  thi  idet  man  luk- 
ker Tangen  sammen  om  Svulster,  opstaa  i  saagodtsom 
alle  Tilfælde  Reflexbevægelser,  der  gjøre,  at  Indblikket 
med  det  Samme  er  forbi.   Man  maa  derfor  her  som  ved 
alle  Strubeoperationer  overhovedet  være  beredt  til  at  be- 
nytte ethvert  gunstigt  Øieblik  og  maa  ende  Operationen 
saa  at  sige  i  et  Moment,  men  aldrig  lade  sig  forlede  til 
at  gribe  til  iblinde ,  om  man  end  nok  saa  ofte  kommer 
til  at  retirere  med  Instrumentet  med  uforrettet  Sag.  Altid 
bør  man  gaa  meget  langsomt  og  suksessive  tilværks  med 
sine  Forsøg  og  hellere  den  ene  Gang  efter  den  anden 
opgive  Forsøgene  end  søge  at  forcere  sig  til  Resultatet 
og  derved  maaske  frembringe  en  Irritation  af  Struben, 
der  senere  kan' fordærve  Operationens  Nytte.  Operatio- 
ner, hvor  man  efter  Fjernelsen  af  Svulsten  finder  en 
endog  purulent  Katarrh  af  Strubeslimhinden  som  Følge 
af  Operationsforsøgene,  saaledes  som  man  vil  kunne  finde 
ved  Gjennemlæsning  af  enkelte  Laryngoskopikeres  Med- 
delelser, bør  aldrig  forekomme  og  vidne  ufordelagtigt  om 
Operatørens  Færdighed  eller  ialtfald  om  hans  Forsigtighed. 
Ligeledes  bør  man  vistnok  aldrig  fortsætte  de  enkelte 
Forsøg  synderlig  længe  ad  Gangen;  at  vedblive  indtil  en 
Time  eller  endnu  længere  og  det  endog  flere  Gange  dag- 
ligt, saaledes  som  man  ogsaa  vil  kunne  finde  meddelt, 
turde  være  mindre  tilraadeligt.  Ganske  enkelte  kortvarige 
Forsøg  dagligt  i  længere  Tid  bør  foretrækkes  for  langva- 
rige Forsøg  i  et  kortere  Tidsrum;  man  undgaar  derved 

al  Strubeirrilation,  og  hvad  man  ikke  opnaar  strax  i  Be- 
gyndelsen af  en  Seance,  vil  man  neppe  opnaa  ved  læn- 
gere fortsat  Forsøg,  da  tvertimod  Patientens  Træthed  la- 
der ham  tabe  Herredømmet  over  sig  selv. 

Som  et  Exempel  paa  Exstirpation  af  en  Strubepolyp 
ved  Tangen  er  jeg  saa  heldig  her  at  kunne  meddele  et 
Tilfælde,  som  jeg  har  havt  den  Glæde  at  se  lykkes  for 
mig  i  afvigte  Eftersommer,  og  som  maaske  turde  have 
særlig  Interesse,  da  det,  saavidt  mig  bekjendt,  er  den 
første  laryngoskopiske  Operation ,  der  herhjemme  er  ud- 
ført med  heldigt  Resultat. 

Tilfældet  angaar  en  35aarig  Skolelærer  og  Kirkesanger 
Ghr.  fra  Væggerløse  paa  Falster,  der  kom  til  min  Behand- 
ling i  JuU  d.  A.  Ban  var  af  sund  Familie,  havde  altid 
tidligere  været  rask  og  aldrig  frembudt  Tegn  paa  Tuber- 
kulose eller  nogen  anden  konstitutionel  Sygdom.  Med 
Undtagelse  af  en  stærkere  Hæshed  omtrent  1^/9  Aar  tid- 
ligere, der  opstod  efter  en  Forkjølelse  paa  en  Søtour,  va- 
rede en  Ugestid  og  derpaa  fuldkommen  tabte  sig,  samt 
atter  en  lignende  Hæshed  af  et  Par  Dages  Varighed  ved 
Pintsetid  ifjor,  havde  han  aldrig  lidt  af  nogensomhelst 
Strubetilfælde  før  han,  4  til  6  Maaneder  inden  han  kom 
til  mig,  atter  angrebes  af  Hæshed,  der  vedblev  at  holde 
sig  uforandret  i  al  den  Tid  trods  al  Behandling.  Stem- 
mealterationen  var  egentlig  det  eneste  fremtrædende 
Symptom  under  hele  Sygdommen.  Stemmen  var  ru,  til- 
sløret, kun  af  og  til  med  lidt  Klang;  det  kostede  ham 
Anstrængelse  at  tale  længere ,  og  han  havde  maattet  op- 
give sine  Funktioner  i  den  sidste  Tid.  Der  var  ingen 
Hoste,  Kortaandethed  eller  Smerter;  lidt  Opharkning  af 
seig  Slim,  nogen  Følelse  af  Tørhed  i  Svælget  og  en  ube- 
stemt Følelse  af,  som  han  udtrykte  sig,  «nogen  Tykhed 

ved  Tungeroden«.  Efterat  være  gjort  bekjendt  med  Syg- 
dommens Natur  forklarede  han  imidlertid,  at  det  var,  som 
om  der  sad  Noget  i  Halsen,  han  trængte  til  at  rømme 
væk.  Alraenbeflndendet  var  fuldkommen  godt  og  Funk- 
tionerne i  Orden.  Den  laryngoskopiske  Undersøgelse  gav 
mig  førstegang  kun  negativt  Resultat,  men  den  følgende 
Dag  opdagede  jeg  den  tilstedeværende  Polyp  som  Hæshe- 
dens Aarsag,  og  gjentagen  Undersøgelse  oplyste  alle  dens 
nærmere  Forhold.  Det  var  en  lille  Polyp  af  Størrelse 
omtrent  som  et  Ribsbær,  af  rund  Form  og  temmelig  glat 
Overflade ,  stærk  rød  og  tilsyneladende  af  blødere  Konsi- 
stens. Den  udgik  fra  Randen  af  høire  sande  Stemme- 
baand  tæt  henimod  forreste  Insertion,  var  ikke  stilket, 
men  havde  dog  en  lidt  indknebet  Rasis ,  ragede  ind  i 
Stemmeridsen  og  saas  under  kraftig  Intonation  at  inde- 
klemmes  i  denne,  saaat  under  Stemmeridsens  Lukning  et 
Parti  af  Polyppen  ragede  op  over  den  og  nærmest  klem- 
tes hen  over  høire  sande  Stemmebaand,  medens  den  gav 
et  let  Indtryk  i  Randen  af  venstre.  At  Svulsten  hindrede 
den  fuldstændige  Lukning  af  Stemmeridsen  navnhg  dennes 
forreste  Del  og  den  fri  Revægelighed  af  høire  sande 
Stemmebaand,  saas  ogsaa  deraf,  at  dette  Baand  under 
Intonationen  fra  Spidsen  af  Proc.  vocal.  dannede  ligesom 
en  konkav  Bue  indad  mod  Midtlinien ,  medens  selve 
Spidsen  af  Proc.  vocal.  Iraadte  kraftigt  indad.  Laryngo- 
skopet  viste  forøvrigt  intet  Abnormt,  og  Struben  fandtes 
forresten  fuldkommen  sund. 

Et  Tilfælde  som  det  foreliggende  er  i  Grunden  nok 
til  engang  for  alle  at  bevise  Laryngoskopets  Nytte;  kun 
ved  dette  blev  en  sikker  Diagnose  mulig,  og  kun  ved 
dette  kunde  der  være  Tale  om  en  virksom  Behandling. 
Der  var  hos  Patienten  intetsomhelst  pathognomonisk  Tegn 

tilstede.  Stemmealterationen  var  ikke  forskjellig  fra  den, 
der  kan  findes  ved  andre  Strubelidelser,  og  den  subjek- 
tive Fornemmelse,  Patienten  havde  af  sin  Sygdom,  var 
altfor  ubestemt  til  deraf  at  drage  nogen  sikker  Slutning. 
Laryngoskopet  gjorde  i  dette  Tilfælde  al  diagnostisk  Rai- 
sonneren  overflødig;  det  paaviste  den  lille  Polyp  som 
Hindring  for  Stemmeridsens  fuldstændige  Lukning  og 
Stemmebaandenes  frie  Svingninger.  Diagnosen  var  der- 
med stillet,  og  Tilfældene  forklarede.  Der  var  iøvrigt 
Intet  Sygeligt  at  opdage  1  Struben  og  Svulstens  Udseende 
tillod  den  slkkre  Slutning,  at  den  var  af  godartet  Natur, 
væsentlig  en  Bindevævsexkrescens  skrivende  sig  fra  for- 
udgaaet  Katarrh  af  Slimhinden  og  Overanstrengelse  af 
Stemmen,  hvortil  Patientens  Embedsstilling  gav  særlig 
Anledning;  netop  hos  saadanne  Personer,  der  ere  udsatte 
for  Overanstrengelse  af  Stemmeorganet,  har  Erfaringen 
paavist,  at  lignende  Polypper  forekomme  forholdsvis  hyp- 
pigt. Med  Diagnosen  var  ogsaa  Behandlingen  givet, 
nemlig  Svulstens  Exstirpatlon.  I  denne  Henseende  var 
Svulstens  ringe  Størrelse,  dens  tilsyneladende  blødere 
Konsistens  og  mindre  faste  Tilheftning  gunstige  Momen- 
ter, ligesom  Strubens  forøvrigt  fuldkommen  normale  Til- 
stand lovede  en  fuldstændig  Helbredelse.  Paa  den  anden 
Side  gjorde  Svulstens  Sæde  dybt  i  Struben  og  langt  fortil 
henimod  forreste  Stemmebaandsinsertion  den  instrumen- 
telle Hjælp  til  et  temmeligt  vanskeligt  Foretagende.  Det 
var  i  Begyndelsen  endog  kun  ved  stærkt  fremstrakt  Tunge, 
ved  Intonation  eller  ialtfald  kun  ved  meget  dyb  Indaanding, 
at  Epiglottis  hævede  sig  tilstrækkeligt,  for  at  Polyppen 
kunde  ses.  Imidlertid  vare  de  rumlige  Forhold  ellers 
gunstige  og  Patienten  en  fornuftig  Mand  med  en  fast 
Villie  til  at  gjøre  Alt  for  at  lette  Operationen,  og  det 

kunde  derfor  ventes  og  viste  sig  ogsaa  virkeligt,  at  der 
kun  fordredes  nogen  Øvelse  for  at  bringe  Polyppen  til 
bedre  at  træde  frem.  Alligevel  var  Tilgangen  til  Polyppen 
ikke  saa  ganske  let;  selv  efter  Indøvelse  af  Patienten 
lykkedes  det  ham  kun  i  jcortere  Øieblikke  at  bevare  en 
saa  gunstig  Stilling  af  Strubedelene,  at  Polyppen  præsen- 
terede sig  ret  tydeligt,  enhver  Berøring  frembragte  strax 
Reflexbevægelser,  og  del  gunstige  Øieblik  maatte  derfor 
benyttes  med  Hurtighed  og  Sikkerhed.  Operationen  lyk- 
kedes dog  efter  en  forholdsvis  kort  Tid.  Patienten  var 
først  i  3  Uger  her  i  Byen  og  mødte  næsten  daglig  hos 
mig.  Den  meste  Tid  af  denne  Periode  gik  hen  med  nøi- 
agtige  Undersøgelser  af  Polyppens  nærmere  Forhold  og 
de  forberedende  Skridt.  Ved  Valget  af  den  Fremgangs- 
maade,  jeg  vilde  følge  for  at  fjerne  Polyppen,  maatte  det 
være  mig  magtpaaUggende  at  gaa  frem  paa  en  saa  delikat 
og  skaansom  Maade  som  muligt  i  Betragtning  af  Polyp- 
pens Udgangspunkt  fra  selve  Stemmebaandet  og  af  at 
netop  Stemmens  Restitution  var  Operationens  Formaal. 
Polyppens  bløde  Konsistens  og  svage  Tilheftning,  saaledes 
som  jeg  mente  at  kunne  slutte  af  dens  indknebne  Basis 
og  en  vis  Bevægelighed  under  Intonation,  lod  mig  vente 
at  kunne  fjerne  den  ved  simpel  Afrivning  uden  nogen 
Molest  af  Stemmebaandets  Slimhinde.  Jeg  forsøgte  først 
med  den  grovere  Tang,  men  den  viste  snart  sine  oven- 
nævnte uheldige  Egenskaber  overfor  dette  Tilfælde,  hvor- 
imod jeg  meget  snart  naade  til  med  Sikkerhed  at  føre 
Mackemies  Instrument,  som  jeg  dernæst  anvendte,  lige 
ned  til  Polyppen;  at  fatte  denne  i  Tangen  lykkedes  mig 
derimod  ikke,  da  Instrumentet  viste  sig  at  være  for  kort. 
Jeg  maatte  derfor  afbryde  Behandlingen,  indtil  jeg  havde 
forskaffet  mig  et  længere  konstrueret  efter  den  engelske 

Model.  Da  dette  var  sket,  lod  jeg  Patienten  komme  til 
mig  igjen  i  September  d.  A.  De  to  første  Desøg  gik 
hen  med  et  Par  lette  Forsøg,  da  Patienten  i  Mellemtiden 
havde  tabt  noget  af  sin  Øvelse.  Ved  det  tredie  Besøg 
havde  jeg  klart  Solskin  til  Belysningen.  Efter  et  Par 
Forsøg  lykkedes  det  at  faa  Epiglottis  i  en  saa  opreist 
Stilling,  at  Polyppen  præsenterede  sig  godt;  jeg  gik  da 
hurtigt  ned  med  Tangen,  og  det  lykkedes  mig  nu,  uden 
at  berøre  nogen  af  Strubedeleae,  at  bringe  Skeerne  over 
og  under  Svulsten ;  da  jeg  saaledes  tydeligt  saa  Polyppen 
og  den  alene  mellem  Skeerne ,  lukkede  jeg  til  og  ved  et 
svagt  Ryk  fulgte  Svulsten  med.  Patienten  følte  aldeles 
ingen  Smerter.  De  første  Ord,  han  udtalte,  viste,  at  Hæs- 
heden var  ganske  forsvunden,  og  han  talte  til  sin  egen 
store  Overraskelse  med  sin  gamle  Stemme.  Jeg  indbragte 
nu  Speilet  paany  og  saa  ingen  Rester  af  Polyppen ,  men 
kun  det  lille  blødende  Punkt,  hvor  den  havde  siddet,  og 
hvorfra  lidt  Blod  udgjød  sig  over  Stemmebaandets  Flade. 
Den  exstirperede  Polyp  var  af  det  efter  Laryngoskopien 
beskrevne  Udseende;  ved  dens  Basis  fandtes  enkelte  fine 
Fryndser  af  Slimhinden  paa  Inserlionsstedet. 

Dagen  efter  var  Stemmen  ubetydeligt  belagt  og  lidt 
grov,  men  kraftig  og  lydelig.  Patienten  forklarede,  at 
den  tidligere  Gene  ganske  havde  tabt  sig ,  og  han  havde 
aldeles  ingen  Fornemmelser  i  Struben.  Ved  Lp.  saas 
aldeles  ingen  Spor  til  Polyppen,  men  paa  Insertionsstedet 
var  Slimhinden  ganske  lidt  svullen,  ligesom  der  var  en 
fin  Injektionsrødme  af  høire  sande  Stemmebaand  i  Egnen  af 
Insertionen.  Stemmebaandenes  Bevægelser  vare  gode,  og 
Stemmeridsen  lukkedes  fuldstændigt.  Et  Par  Dage  senere 
sang  han  Skalaen  med  fuldkommen  rene  Mellemtoner, 
kunde  ogsaa  synge  de  høiere  Toner,  men  Stemmen  vilde 


29 


da  let  knække  over.  Efterat  jeg  et  Par  Gange  havde 
penslet  ham  i  Struben  med  Glycerin,  for  at  hæve  den 
ringe  Irritation,  der  var  tilstede,  og  en  enkelt  Gang  med 
Sol.  lap.  inf.  (gr.  x- 5j)  paa  det  ubetydeligt  fortykkede 
Insertionssted,  fremstillede  han  sig  6  Dage  efter  Ope- 
rationen til  sidste  Undersøgelse  før  sin  Afreise.  Stem- 
men var  da  kraftig  og  udholdende,  af  dens  normale  Ka- 
rakter, kun  endnu  lidt  grov.  Stemmebaandene  havde 
ganske  deres  normale  Udseende,  og  Insertionsstedet  var 
ikke  længere  at  opdage.  Indblikket  i  Struben  var  over- 
ordentligt frit,  og  det  lykkedes  mig  hos  denne  Patient  en 
enkelt  Gang  at  faa  et  flygtigt  Blik  af  Bifurkaturen  af 
Luftrøret. 

Dermed  afreiste  Patienten.  Jeg  har  senere  havt 
Brev  fra  ham,  hvori  han  meddeler  mig,  at  han  i  Midten 
af  Oktober  første  Gang  igjen  har  ledet  Sangen  i  Kirken 
uden  videre  Anstrengelse,  og  "at  der  var  stor  Glæde  i 
Menigheden  over  at  hans  Stemme  atter  var  saa  god  igjen •>. 
Han  mener  dog  endnu  at  spore  en  ubestemt  Følelse  «af 
Tykhed  ved  Tungeroden*  efter  Anstrengelse  ved  Tale  eller 
Sang.  Fra  1ste  Novbr.  har  han  selv  overtaget  sine  tid- 
ligere Forretninger,  og  da  jeg  ikke  mere  har  hørt  fra 
ham,  tror  jeg  at  kunne  antage  ham  for  fuldstændig  hel- 
bredet. 

Nærmest  Afrivning  ved  Tang  staar  Methoden  ved 
Knusning  af  Polyppen  at  frembringe  en  saadan  Ernæ- 
ringsforandring  i  Svulsten,  at  den  derefter  nekrotiserer 
og  afstødes  i  større  eller  mindre  Partler.  Methoden  er 
oftere  bragt  i  Anvendelse  af  Laryngoskopikerne  og  Tohold^ 
der  som  ovenfor  nævnt  er  en  Modstander  af  Afrivningen 
med  Polyplangen,  foretrækker  principielt  Knusningen,  hvor 
skarpe  Instrumenter  ikke  kunne  benyttes.     Bestemt  An- 

givelse  af  de  Tilfælde,  hvor  Knusningen  bør  vælges,  la- 
der sig  vanskelig  opstille.  Ganske  i  Almindelighed  kan 
man  vel  snarest  stille  dens  Indikation  negativt  saaledes, 
at  Betingelsen  for  den  er  Uudførligheden  af  de  andre 
Melhoder,  det  være  sig  paa  Grund  af  Svulstens  Beskaf- 
fenhed, ugunstige  Sæde  eller  uheldige  Forhold  for  Ind- 
bringelsen af  andre,  navnhg  skarpe  Instrumenter.  Jo  mere 
fortrolig  man  bliver  med  Brugen  af  disse  til  Strubeopera- 
tioner, desto  mere  vil  vistnok  ogsaa  Knusningen  træde 
i  Baggrunden ,  thi  hvor  denne  kan  anvendes  med  til- 
strækkeligt Eftertryk  paa  Svulsten,  der  vil  man  vel  oftest 
ogsaa  kunne  komme  til  at  operere  med  Sax  eller  Kniv, 
saaledes  som  det  strax  skal  beskrives.  Til  Knusningen 
har  man  benyttet  de  forskjellige  Strubepincetter,  men  og- 
saa kraftigere  Instrumenter  af  forskjellig  Konstruktion, 
hvoraf  man  vil  finde  Afbildninger  hos  de  forskjellige  For- 
fattere. Et  Instrument  af  denue  Art  findes  i  Nyrops  Ka- 
talog (2det  B.  Iste  H.  Pg.  49,  Fig.  391).  Turck  har 
endel  Instrumenter,  hvis  knusende  Brancher  ere  byggede 
i  Analogi  med  Heurteloups  til  Stenknusning. 

Næstefter  Anvendefsen  af  stumpe  Instrumenter  til 
Exstirpation  af  Strubesvulster  komme  vi  til  Operationerne 
ved  skarpe  Instrumenter,  Sax  eller  Kniv,  eftersom  det  i 
det  enkelte  Tilfælde  falder  bekvemmest. 

Forsaavidt  disse  Operationer  gaae  ud  paa  den  fuld- 
stændige Afskjæring  af  Polyppen,  har  man  ængstet  sig  for 
Følgerne,  der  kunne  opstaa,  naar  den  saaledes  fjernede 
Polyp  faldt  ned  i  Luftrøret.  Under  Operationen  samtidigt 
at  anvende  to  Instrumenter,  hvoraf  det  ene  skulde  fatte 
Svulsten  under  dens  Løsning,  maa  nemlig  anses  for  umu- 
ligt, og  man  har  derfor  søgt  at  forsyne  Instrumenterne 
med  Hager  eller  anden  Indretning,  der  skulde  gribe  den 

imidlertid  vanskeligt  Anbringelsen  af  saadanne  Hager  paa 
de  skjærende  Blade  og  kompliceres  ialfald  uheldigt  derved. 
De  kunne  sikkert  ogsaa  undværes,  thi  den  nævnte  Frygt 
tør  vel  anses  for  meget  overdreven.  I  det  langt  over- 
veiende  Antal  Tilfælde  vil  Polyppen  sikkert  strax  ophostes 
eller  maaske  nedsynkes ,  og  skulde  i  et  enkelt  Tilfælde 
en  lille  Polyp  finde  Vei  ned  i  Luftrøret  eller  de  større 
Luftrørsgrene ,  vil  den  vel  lidt  efter  lidt  henfalde  til  De- 
tritus  og  derefter  opbringes  med  SUmen.  Muligheden  af, 
at  en  Polyp  i  saadant  Tilfælde  skal  kunne  blive  Udgangs- 
punkt for  Pneumoni  eller  senere  Abscesdannelse  i  Lun- 
gerne, fremhæves  vel  af  Forfatterne ,  men  noget  bestemt 
Tilfælde,  hvor  saadanne  mislige  Følger  virkeligt  ere  op- 
staaede,  erindrer  jeg  dog  ingensinde  at  have  truffet  blandt 
de  mangfoldige  Strubeoperationer,  der  refereres.  En  an- 
den Mulighed,  som  jeg  snarere  troer  man  bør  have  for 
Øie,  er  den,  at  en  større  Polyp,  der  har  sit  Udgangspunkt 
i  det  supraglottiske  Rum,  ved  Operationen  kan  blive  kun 
delvis  løsnet  i  sin  Tilheftning,  nu  synke  ned  i  Stemmerid- 
sen og  der  give  Anledning  til  spasmodisk  Sammenlukning 
og  Hindring  for  Respirationen,  uden  at  Patienten  er  istand 
til  at  ophoste  den.  Noget  Saadant  er  arriveret  mig  i  et 
Tilfælde,  jeg  i  det  Følgende  skal  meddele,  og  der  fordres 
under  en  saadan  Fatalitet  stor  Ro  og  Besindighed  hos 
Patienten  og  Øvelse  hos  Operatøren,  for  at  komme  udover 
Vanskeligheden  ved  hurtigt  at  fuldende  Operationen. 

Den  ved  Anvendelsen  af  skarpe  Instrumenter  op- 
staaende  Blødning  behøver  man  i  Reglen  ikke  at  frygte. 
Den  er  som  oftest  meget  ubetydelig  og  standser  gjerne 
meget  snart  af  sig  selv  eller  ved  at  lade  Patienten  drikke 
lidt  lisvand  eller  synke  smaa  lispiller.    Blandt  de  mang- 

foldige  Tilfælde  af  opererede  Strubepolypper,  der  foreligge, 
ved  jeg  kun  at  have  læst  et  Tilfælde,  hvor  stærkere  Blød- 
ning indtraadte.  Tilfældet  meddeles  af  Mackenzie,  og 
Blødningen  indtraadte  efter  Fjernelsen  af  en  lille  Svulst 
paa  det  ene  sande  Stemmebaand  ved  hans  Slrubelancet; 
den  standsede  ikke  ved  Pensling  i  Struben  med  Tra  ferri 
muriat.  eller  ved  lispiller;  den  steg  til  en  »virkelig  alar- 
merende* Grad,  men  bragtes  endelig  pludseligt  til  at  op- 
høre ved  en  stærk  Opløsning  af  Tannin ,  som  han  lod 
Patienten  gurgle  sig  med  og  synke. 

Det  første  Forsøg  paa  at  fjerne  Strubepolypper  med 
skarpe  Instrumenter  var  det  ovennævnte  af  Bruns.  Den 
Fremgangsmaade ,  han  fulgte ,  var  nærmest  en  8ka- 
nfikation  eller  Discision  af  Svulsten,  idet  han  i  gj en- 
tagne  Seancer  indførte  forskjellige  skjærende  Instrumenter 
og  søgte  at  bibringe  Svulsten  og  da  navnlig  dens  Basis 
saamange  Snit  i  forskjellig  Retning  som  muligt.  Han 
tilsigtede  derved  at  opnaa  en  Forstyrrelse  af  Ernæringen 
i  Svulsten  og  en  deraf  følgende  gangrænerende  Proces 
med  Afstødning  og  Inskrumpning  af  dens  Væv,  hvilket 
ogsaa  i  delte  Tilfælde  lykkedes  ham.  Samme  Fremgangs- 
maade har  oftere  været  fulgt  lil  Fjernelsen  af  Polypper 
med  gunstigt  Resultat.  Den  er  dog  neppe  sikker;  de 
smaa  Incisionssaar  ville  vistnok  hyppigst  lukke  sig  hurtigt 
uden  at  øve  nogen  kjendelig  Virkning  paa  Svulsten,  og 
det  er  vistnok  først,  naar  man  ved  Snittene  gjennemskjæ- 
rer  et  større  Parti  af  Svulstens  Tilheflning  og  derved 
dens  større  Ernæringskar ,  at  man  kan  vente  al  se  For- 
andringer indtræde  i  Svulsten.  Hvor  man  imidlertid  kan 
naa  til  en  saadan  delvis  Gjennemskjæring  af  dens  Til- 
heftning,  vil  man  vel  ogsaa  i  Reglen  kunne  ophaa  dens 
fuldstændige  Løsning  eller  Excision  ved  gjentagne  Snit, 

eller  man  vil  kunne  afrive  den  resterende  Forbindelse 
med  Tangen.  Hvor  man  af  den  ene  eller  den  anden 
Grund  maa  blive  staaende  ved  Indsnit  i  Svulstens  Masse 
i  forskjellige  Retninger,  vilde  man  sikkert  hensigtsmæs- 
sigt dermed  forbinde  Kauterisationer  af  Snitsaarene  for 
at  bringe  en  Ulcerationsproces  og  Destruktion  af  Svul- 
sten igang.  Til  Skarifikation  eller  Discision  af  Svulsten 
vil  man  kunne  bruge  den  ovenfor  nævnte  SkariQkator  eller 
Mackenzies  Instrument  med  en  lancetformet  Kniv  isteden- 
for  Tangen,  eller  et  eller  andet  af  de  til  den  totale  Ex- 
cision  af  Svulsten  anvendte  Instrumenter. 

Den  totale  Excision  af  Strubepolyppen  kan  foretages 
ved  Sax  eller  Kniv.  Simplest  forekommer  Afklipmng 
mig  at  være,  hvor  det  efter  Svulstens  Sæde  og  øvrige  Be- 
skaffenhed er  udførligt  at  bringe  Saxens  Brancher  om 
dens  Tilheftning.  Forskjellige  saxformede  Instrumenter 
have  været  benyttede.  Som  Exempel  skal  jeg  atter  frem- 
hæve Mackenzies  Instrument  forsynet  med  skjærende 
Blade  istedenfor  Tangskeerne.  Saxens  Blade  maa  natur- 
ligt være  stillede  i  forskjellig  Retning  efter  Svulstens 
Sæde.  Instrumentet  vil  sikkert  være  hensigtsmæssigt 
ved  mindre  Svulster;  ved  større  Svulster  af  mere  fast 
Konsistens  vil  det  være  for  spinkelt  og  for  svagt.  For 
saadanne  kunde  f.  Ex.  anvendes  en  kraftigere  Sax,  der 
bringes  til  at  virke  ved  en  fjedrende  Pincet;  en  saadan 
Qndes  ligeledes  fremstillet  i  Nyrops  Katalog  (2det  B.  2det 
H.  Pg.  103  Fig.  462);  Saxen  bør  dog  helst  have  stumpe 
Ender.  Instrumenterne  bør  iøvrigt  modificeres  efter  det 
enkelte  Tilfælde,  og  jeg  kan  i  denne  Henseende  kun  hen- 
vise til  de  Afbildninger  af  herhenhørende  Inslrumenterj 
der  findes  hos  de  forskjellige  Forfattere.  Hvor  det  lader 
sig  gjøre  at  forsyne  IJrancherne  med  Hager,  der  fatte  den 

afklippede  Polyp,  bør  det  vistnok  ske,  men  som  ovenfor 
sagt  behøver  man  mindre  at  frygte  Polyppens  Nedfalden 
i  Luftrøret.  Indbringelsen  af  Saxen  sker  med  Iagttagelsen 
af  de  samme  Hensyn  til  ikke  at  berøre  de  forskjellige 
Strubedele,  som  ved  andre  Instrumenter,  og  raan  maa 
selvfølgelig  ved  Speilbilledet  navnlig  ved  Svulster,  der  ud- 
gaa  fra  Stemmebaandene  ,  tydeligt  kunne  overbevise  sig 
om,  at  Brancherne  ved  Lukningen  kun  ville  komme  til 
at  fatte  om  Svulstens  Basis;  heller  maa  en  lille  Rest  af 
denne  blive  tilbage ;  den  vil  i  Reglen  svinde  af  sig  selv 
eller  ved  Touchering. 

Hvor  Saxen  ikke  lader  sig  anvende,  maa  man  tye 
til  Excision  ved  Kniv.  Man  vil  ved  den  enkelte  Indbrin- 
gelse aldrig  kunne  vente  at  udføre  mer  end  et  Snit.  Beret- 
ninger fra  Laryngoskopikere  om  at  have  fuldført  flere  Snit, 
før  Reflexbevægelser  indtraadte  og  afbrød  Operationen, 
fæster  jeg  efter  de  Erfaringer,  jeg  har  gjort,  aldeles  ingen 
Tiltro  til;  ved  første  Snit  gaar  Billedet  tabt,  og  at  ville 
gaa  videre  i  Operationen  efterat  have  tabt  det  tydelige 
Syn  af  Instrumentets  Manøvrer ,  maa  absolut  fordømmes. 
Hvor  en  mindre  Svulst  er  af  fastere  Væv  og  rager  stiv 
og  ubevægelig  ind  i  Struben,  vil  man  maaske  kunne  være 
heldig  nok  til  med  et  hlle  boutonneret  Knivsblad  anbragt 
til  el  passende  Instrument  og  med  den  skjærende  Kant 
stillet  i  en  hensigtsmæssig  Retning  at  kunne  med  et  en- 
kelt Snit  afskjære  den  ganske  eller  saavidt,  at  Operationen 
derefter  kan  fuldføres  ved  Afrivning  med  Tang,  men  i 
det  aldeles  overveiende  Antal  Tilfælde  maa  Operationen 
udføres  saaledes,  at  man  stræber  at  gjeunemskjære  Til- 
heftningen  ved  at  stikke  en  spids  tveægget  Kniv  gjennem 
den.  For  at  dilatere  Saaret  har  man  Knive,  hvis  Blad 
kan  stikkes  gjennem  Svulsten  som  el  enkelt  tveægget 

landseformel  Blad,  men  hvis  to  Halvdele  derefter  kunne 
bringes  til  at  vige  ud  fra  hverandre  og  aabne  sig  som 
en  Sax  med  de  skjærende  Rande  udadtil.  Idet  man  ope- 
rerer paa  denne  Maade,  lykkes  det  naturligvis  oftest  kun 
at  gjennemskjære  Tilheftningen  delvis,  og  det  maa  der- 
efter afgjøres,  hvorvidt  man  maa  gjentage  Operationen  paa 
samme  Maade  eller  kan  løsne  den  resterende  Tilheftning 
ved  Sax,  Afrivning  med  Tang  eller  paa  anden  Maade. 
Knivene,  man  benytter,  kunne  være  kacherede  eller  ikke 
kacherede;  de  sidste  foretrækkes  i  Almindelighed  som 
de  letteste  at  manipulere.  Vanskeligheden,  naar  man  be- 
nytter udækkede  Knive,  bestaar  egenlig  kun  i  at  kunne 
retirere  tilstrækkeligt  hurtigt  og  sikkert  med  dem,  naar 
Reflexbevægelserne  indtræde,  medens  man  derimod  nok 
vil  kunne  indbringe  dem  til  Svulsten  uden  at  lædere 
Strubedelene,  naar  man  overhovedet  har  den  for  Anven- 
delsen af  skarpe  Instrumenter  i  Struben  tilbørlige  Færdig- 
hed. Bruger  man  derfor  kacheret  Kniv,  kan  man  godt 
indføre  den  aaben,  hvad  der  forekommer  mig  lettere  end 
at  aabne  den  inde  i  Struben.  Knivene  maa  vælges  efter 
det  foreliggende  Tilfælde  med  Hensyn  til  Størrelse,  Form, 
Retning  af  den  skjærende  Rand  etc,  og  talrige  Modifika- 
tioner kunne  komme  til  Anvendelse. 

Forskjellige  mere  komplicerede  og  sindrige  end  prak- 
tiske Mekanismer  have  været  foreslaaede  til  Afskjæringen 
af  Polypper.  Jeg  skal  som  Prøve  nævne  en  Art  Guillotine 
konstrueret  efter  Principel  i  Fahnenstochs  Tonsillotom, 
et  temmeligt  ubrugbart  Instrument  til  denne  Art  Opera- 
tioner. Noget  simplere  og  maaske  i  enkelte  Tilfælde  an- 
vendelige ere  Tiircks  saakaldte  « Fens  lermesser« ,  hvor 
Principet  ligeledes  er  en  Art  Ramme,  der  lægges  om 
Svulsten,  og  som  skal  fastholde  og  opfange  den,  naar 

Kniven  stødes  igjennem.  Efter  hans  Meddelelser  har  han 
selv  havt  god  Nytte  af  dem. 

Ganske  i  Forbigaaende  tør  jeg  maaske  endnu  paa 
dette  Sted  nævne  en  Methode  til  Fjernelsen  af  Slrubeny- 
dannelser,  som  man  vel  nærmest  kunde  kalde  ^^Åf rasp- 
nings^ af  Strubesvulster.  Tydskerne,  der  have  opfundet 
den,  kalde  den  «Abschaben»  og  det  dertil  brugte  Instru- 
ment «Schaber»  eller  «Kratzer».  Det  er  et  afskrækkende 
Navn  for  en  Operationsmethode  i  et  Organ  som  Struben, 
og  den  hele  Fremgangsmaade  svarer  i  Raahed  dertil. 
Instrumentet  bestaar  i  en  Art  Hulmeisel  eller  en  Hul- 
sonde med  skjærende  Rande,  med  dette  gaar  man  ned  i 
Struben  og  søger  at  afskrabe  Nydannelserne.  Saaledes 
at  forvexle  det  menneskelige  Luftrør  med  en  Skorstens- 
pibe, der  skal  udrenses  med  Skrabejern  og  Udkradser, 
maa  ganske  fordømmes,  og  jeg  nævner  Methoden  kun 
som  et  Exempel  paa,  at  den  laryngoskopiske  Kirurgi  som 
ethvert  nyt  og  gavnligt  Fremskridt  ogsaa  har  sine  Extra- 
vagancer  at  opvise,  og,  som  det  ofte  gaar,  har  del  ogsaa 
her  været  en  af  selve  Fremskridtets  mest  fortjente  Mænd, 
Bruns  ^  hvis  Iver  for  Sagen  og  heldige  Operationer  har 
ledet  ham  udover  den  rimelige  Grændse  for  en  virkelig 
kirurgisk  Operation. 

Som  Exempel  paa  Exstirpalion  af  Strubepolypper  ved 
skarpe  Instrumenter  skal  jeg  her  tillade  mig  at  meddele 
min  operative  Behandling  af  den  Patient,  hvis  Sygehisto- 
rie jeg  nærmere  har  beskrevet  i  min  Afhandling  om  den 
laryngoskopiske  Undersøgelse^).  Jeg  skal  derfor  kun  i  al 
Korthed  rekapitulere  den  paa  dette  Sted. 

Det  var  en  35aarig  Maskinarbeider  P.  H.,  der  led  af 
en  Strubepolyp,  som  udgik  med  en  bred  Basis  fra  bagre 
')  Pg.  131  Observ.  XIV. 

Strubevæg  nærmere  høire  Side  og  ragede  herfra  med  en 
afrundet  Ende  fortil  og  imod  venstre,  dækkende  bagre 
Parti  af  Stemmebaandene  og  hindrende  deres  frie  Bevæ- 
gelser. Den  var  omtrent  af  et  Hindbærs  Størrelse  og 
Udseende  og  af  fast  Konsistens.  Der  var  tillige  en  stærk 
og  udbredt  Katarrh  af  Strubens  Slimhinde.  Svulsten  var 
opdaget  ved  Strubespeilet  paa  Kommunehospitalets  4de 
Afdeling  (Overlæge  Engelsted)  i  Foraaret  1865,  men  Pat. 
havde  alt  dengang  i  flere  Aar  lidt  af  Hæshed  til  sine  Ti- 
der i  meget  betydelig  Grad.  Svulstens  Ætiologi  lod  sig 
ikke  bestemtere  afgjøre.  Pat.  havde  vel  havt  et  syfilitisk 
Saar  ved  Sygdommens  Begyndelse,  men  dette  syntes  ikke 
at  have  været  fulgt  af  konstitutionelle  Symptomer;  først 
da  Svulsten  opdagedes  var  han  netop  under  Behandling 
for  sekundære  Tilfælde  af  et  nyt  syfilitisk  Ulcus,  men 
hverken  den  da  anstillede  Kur  eller  en  senere  rigelig 
Brug  af  Jodkaliura  viste  nogensomhelst  Indflydelse  paa 
Svulsten.  Under  et  Ophold  paa  en  af  Hospitalets  medi- 
cinske Afdelinger  skal  der  være  observeret  Tegn  paa  en 
mb.  cordis;  det  lykkedes  mig  dog  ingensinde,  efterat 
Pat.  var  kommen  under  min  Behandling,  at  konstatere 
saadanne,  ligesaalidt  som  jeg  dengang  kunde  finde  Tegn 
paa  Tuberkulose  hos  ham. 

Dette  Tilfælde  af  Strubepolyp  var  del  første,  der 
frembød  sig  for  mig  af  denne  Art,  og  jeg  maatte  derfor 
saa  temmelig  prøve  mig  frem  ved  Valget  af  Maaden  at 
fjerne  den  paa  og  de  dertil  fornødne  Instrumenter.  Efterat 
jeg  var  kommen  saavidt,  at  jeg  med  Lethed  og  Sikker- 
hed kunde  naa  ned  til  Svulsten  med  Instrumenter,  hvad 
ikke  fordrede  synderlig  lang  Tid,  da  Pat.  var  særdeles 
fornuftig  og  ved  Øvelsen  alt  iforveien  havde  opnaaet  et 
ikke  ringe  Herredømme  over  sine  Strubedele,  forsøgte 
jeg  først  Ætsninger  med  Lapis  i  Substans  med  den  ar- 

merede  Striibesonde  paa  den  ovenfor  nævnte  iMaade.  Jeg 
overbeviste  mig  imidlertid  snart  om,  al  der  intet  var  at 
vente  af  denne  Behandling,  og  jeg  var  derfor  netop  ifærd 
med  at  gaa  over  til  Exstirpation  ved  Operation,  da  jeg 
offentliggjorde  Tilfældet  i  min  lille  Afhandling. 

Medens  Svulstens  Sæde  i  dette  Tilfælde  var  ret  gun- 
stigt for  Adgangen  med  Instrumenter  ,  udgjorde  derimod 
den  brede  Basis  og  meget  faste  Konsistens  en  væsent- 
lig Vanskelighed.  Afrivning  med  Tang  viste  sig  derfor 
strax  at  være  umulig,  og  et  heldigt  Resultat  kunde  kun 
ventes  opnaat  ved  skarpe  Instrumenter.  Først  forsøgte 
jeg  da  Dicision  af  Svulsten  efter  Bruns,  til  hvilket  Øie- 
med  jeg  anvendte  den  ovennævnte  StrubeskariQkator.  Det 
lykkedes  mig  ofte  at  incidere  Svulsten  dybt  og  i  forskjel- 
lige  Retninger  med  dette  Instrument  (jeg  gjorde  endog  i 
en  Seance  7  a  8  Snit  i  Svulsten),  men  de  rene  lineære 
Saar,  jeg  derved  frembragte,  lukkede  sig  særdeles  hurtigt 
og  uden  at  frembringe  nogen  Forandring  i  Svulsten ,  og 
selv  om  jeg  formelig  dreiede  Kniven  om  inde  i  den,  ude- 
blev Virkningen.  Blødningen  var  hver  Gang  kun  ube- 
tydelig. Til  Skarifikationerne  føiede  jeg  nu  Ætsning  med 
Lapis  i  Substans  i  selve  Saarene,  men  heller  ikke  derved 
paavirkedes  Svulsten  kjendeligt,  skjøndt  jeg  nu  Dagen 
efter  kunde  se  en  lille  Ulceration  dækket  med  en  Skorpe 
efter  Ætsningen  paa  Incisionsstedet.  Endehg  forsøgte  jeg 
da  Afklipning  af  Svulsten,  hvortil  jeg  benyttede  ovennævnte 
af  Prof.  Nyrop  konstruerede  Sax  forbundet  med  en  Strube- 
pincette.  Svulstens  særdeles  faste  Basis  vanskeliggjorde 
i  høiesle  Grad  Operationen ;  thi  skjøndt  jeg  flere  Gange 
lykkelig  og  vel  havde  faat  Brancherne  førte  om  Basis  af 
Svulsten,  var  det  mig  ikke  muligt  at  skjære  den  igjen- 
nem  med  Saxen.    Jeg  lod  mig  derfor  nøie  med  at  søge 

at  borlskjære  den  mere  frilstaaende  og  blødere  Del  af 
Svulsten,  og  nu  efter  flere  Maaneders  udholdende  Be- 
stræbelser fra  Patientens  og  min  Side  lykkedes  det  ende- 
ligt i  Begyndelsen  af  August  f.  A.  at  gjennemklippe  Po- 
lyppen. Det  Tilfælde,  hvortil  jeg  ovenfor  sigtede,  indtraf 
imidlertid  netop  her;  den  afskaarne  Del  af  Polyppen  blev 
ved  en  lille  Rest  hængende  fast  og  kunde  ikke  ophostes, 
medens  den  derimod  ved  hver  dybere  Inspiration  suge- 
des ind  i  Stemmeridsen  og  fremkaldte  heftige  Reflexbe- 
vægelser.  Det  var  et  temmelig  kritisk  Øieblik  og  kunde 
maaske  være  blevet  temmelig  alvorligt,  naar  Pat.  ikke  ved 
de  talrige  operative  Forsøg  havde  opnaat  en  saa  stor 
Koldblodighed  og  Selvbeherskelse.  Paa  min  Opfordring 
trak  han  Veiret  ganske  overfladisk  og  under  de  rolige 
Øieblikke,  vi  derved  opnaade,  indbragte  jeg  hurtigt  La- 
ryngoskopet  og  forsøgte  at  fatte  og  afrive  den  løsnede 
Del  af  Svulsten.  Jeg  saa  da,  at  hele  den  større  fortil- 
liggende Del  ved  el  dybt  Klip  var  skilt  fra  Svulstens  Ba- 
sis, men  endnu  fastheftet  ved  en  smal  Stilk;  det  løsnede 
Parti  var  bevægeligt,  sank  hen  i  Glottis  og  gav  Kespira- 
lionsbesværlighed  ved  enhver  dybere  Indaanding,  men 
leirede  sig  derimod  paa  høire  sande  Stemmebaands  øvre 
Flade  under  Udaandingen  og  blev  liggende  her  uden  at 
genere  Aandedrættet,  saalænge  dette  foregik  ganske  over- 
fladisk. Mit  Forsøg  at  afrive  den  med  Tangen  mislyk- 
kedes paa  Grund  af  Stilkens  Fasthed,  og  jeg  havde  da 
den  overordentlig  vanskelige  Opgave  atter  at  gaa  ned  med 
Saxen  og  søge  at  træffe  netop  den  smalle  Forbindelse, 
der  endnu  stod  tilbage.  Heldigvis  blev  dette  mig  muligt 
ved  Patientens  og  min  egen  store  Øvelse  overfor  dette 
Tilfælde.  Strax  efterat  Forbindelsen  var  gjennemskaaret, 
fik  Pat.  Hosteanfald,  uden  at  Polypen  dog  ophostedes. 

men  Resp.  var  nu  fri.  Der  korn  kun  høist  ubetydelig 
Blødning.  Pat.  mærkede  strax,  at  Passagen  gjennem 
Struben  var  bleven  friere,  og  at  den  tidligere  Hindring 
for  Luftstrømmen  var  forsvunden,  men  Stemmen  var  neppe 
kjendelig  forandret. 

Dagen  efter  Operationen  fandtes  ved  Laryngoskopet 
hele  den  fritstaaende  Del  af  Svulsten  fjernet,  og  tilbage 
saas  kun  den  brede  Basis,  der  vel  endnu  var  endel  frem- 
staaende,  men  tabte  sig  saa  jævnt  ud  til  Siderne,  at  det 
neppe  vilde  have  været  muligt  at  fatte  mere  mellem 
Brancherne.  Saaret  paa  Snitfladen  saas  tydeligt  med  hist 
og  her  enkelte  sortrøde  Punkter  som  af  overskaarne 
Smaakar.  Indblikket  i  Struben  var  betydeligt  friere; 
Stemmebaandene  saas  lige  til  deres  bagre  Insertion  og 
deres  Bevægelser  vare  friere.  Indblikket  gjennem  Stemme- 
ridsen var  nu  tilladt,  medens  det  tidligere  var  hindret  af 
Svulsten,  saaat  nu  Cartilag.  cricoid.  og  noget  af  Forfla- 
den af  Trachea  var  synligt.  Den  udbredte  Katarrh  af 
Struben,  der  trods  de  anvendte  Midler  i  den  sidste  Tid 
var  tiltagen,  var  temmelig  betydelig  med  stærkere  Svulst 
og  Rødme  af  de  falske  Stemmebaand,  der  for  størstede- 
len dækkede  de  sande.  Stemmen  derfor  endnu  stadigt 
hvidskende,  skjøndt  Pat.  angav  en  enkelt  Gang  efter  Ope- 
rationen forbigaaende  at  have  været  istand  til  at  intonere 
med  lydelig  Stemme.  Han  erklærede  derhos  bestemt  at 
spore  mindre  Besvær  ved  Talen  og  en  friere  Passage 
under  denne  og  under  Aandedrættet.  Aldeles  ingen 
Smerte  eller  anden  Fornemmelse  efter  Operationen. 

Efter  det  saaledes  opnaade  Resultat  maatte  vel  selve 
Operationen  betragtes  som  lykket,  forsaavidt  Størstedelen 
af  Svulsten  var  fjernet.  Spørgsmaalet  blev  imidlertid,  om 
den  vilde  komme  til  al  have  det  fulde  Udbylte  for  Pa- 


41 


tienten,  eller  med  andre  Ord,  om  det  vilde  vise  sig  mu- 
ligt at  hæve  den  tilstedeværende  betydelige  Strubekalarrh, 
der  forspildte  Resultatet,  forsaavidt  den  hindrede  Stem- 
mens Tilbagevenden,  samt  om  Svulstens  Rest  vilde  skrumpe 
sammen  eller  ialfald  ikke  voxe.  Jeg  anvendte  under  disse 
Hensyn  Pensling  med  stærke  Lapissolutioner.  I  Begyn- 
delsen syntes  Alt  at  gaa  godt;  Snitsaaret  viste  sig  de 
følgende  Dage  suppurerende,  trak  sig  derefter  sammen 
og  den  tilbageværende  Del  af  Svulsten  syntes  tilbøielig 
til  at  skrumpe  ind.  Katarrhen  bedredes  ogsaa  i  den 
første  Tid,  skjøndt  langsomt;  Svulsten  af  de  falske  Stemme- 
baand  tabte  sig  endel,  og  de  sande  bleve  derved  synlige 
i  større  og  større  Udstrækning;  høire  havde  el  temmelig 
normalt  Udseende,  venstre  var  derimod  mere  betændt  og 
ulcereret  i  sit  bagre  Parti,  hvor  det  havde  ligget  i  Be- 
røring med  Polyppen.  Som  en  Følge  af  denne  Fremgang 
begyndte  ogsaa  Stemmen  at  bedres,  blev  først  af  og  til 
ganske  forbigaaende  mere  lydelig  og  fik  endelig  mere 
stadigt  nogen  Klang,  skjøndt  endnu  grov  og  hæs. 

Saaledes  vedblev  Tilstanden  i  et  Par  Maaneder.  Pens- 
lingerne af  Struben  syntes  mig  nu  ikke  længer  at  gjøre 
nogen  Virkning ,  og  da  Pat.  tilmed  mente  at  føle  nogen 
Smerte  i  Brystet  efter  dem,  ophørte  jeg  med  al  lokal 
Behandling  af  Struben.  Imidlertid  var  der  fra  Begyndel- 
sen af  Oktober  f.  A.  indtraadt  nogen  Kortaandethed  ved 
Bevægelse  og  af  og  til  nogen  Hoste.  Pat.  befandt  sig 
dog  temmelig  vel  indtil  Begyndelsen  af  dette  Aar,  da 
Kortaandetheden  tiltog.  Hosten  blev  hyppigere  især  om 
Natten,  han  febriciterede  lidt  af  og  til,  og  hans  Udseende 
tabte  sig.  Den  tidligere  formodede  Hjertesygdom  var  jeg 
ikke  istand  til  at  konstatere,  derimod  viste  Stethoskopet 
Februar  d.  A.  Tegn  til  Fortættelse  af  Lungevævet  under 

høire  xNøgleben.  Fra  nu  af  udviklede  sig  en  ustandselig 
Plitliisis  og  reducerede  ham  mere  og  mere  i  Løbet  af 
Sommeren,  indtil  han  døde  i  afvigte  Oktober.  Jeg  laryn- 
goskoperede  ham  af  og  til  med  lange  Mellemrum  under 
hans  Sygdom.  Svulsten  viste  ingen  Tegn  til  at  recidi- 
vere,  men  den  resterende  Basis  havde  et  glat  og  fast 
Udseende,  hvorimod  Svulsten  af  de  falske  Stemmebaand 
atter  tiltog,  og  de  sande  viste  sig  som  to  hvidgule,  flæ- 
skede og  ujævne  Baand,  der  navnlig  bagtil  vare  ulcererede 
og  delvis  destruerede.  Af  Hensyn  til  hans  Omgivelser 
opgav  jeg  mit  Ønske  at  forskaffe  mig  hans  Strube  efter 
hans  Død. 

Jeg  har  naturligvis  i  Anledning  af  Tabet  af  denne 
Patient  ikke  kunnet  andet  end  spørge  mig  selv,  om  ikke 
mine  operative  Indgreb  have  idetmindste  medvirket  til 
Udviklingen  af  den  Brystlidelse,  der  blev  hans  Død.  At 
den  afklippede  Del  af  Polyppen,  hvis  den  muligvis  er  fal- 
den ned  i  Luftrøret,  skulde  være  kommen  ned  i  Bron- 
chierne  og  her  have  fremkaldt  Lungeaffektionen ,  synes 
mig  en  ganske  urimelig  Antagelse  i  dette  Tilfælde,  og 
ligesaalidt  forekommer  det  mig  sandsynligt,  at  mine  ope- 
rative Forsøg  og  kraftige  lokale  Behandling  af  Strube- 
slimhinden skulde  være  Udgangspunktet  for  den  lethale 
Brystsygdom.  Den  lange  Tid,  efterai  al  lokal  Behandling 
var  sat  tilside,  og  den  kjendelige  Bedring  af  Strubeka- 
tarrhen,  inden  Brystsygdommen  kom  til  Udvikling,  synes 
mig  at  tale  derimod,  og  jeg  erindrer  mig  heller  ikke  no- 
get Tilfælde  af  Operation  I  Struben  fra  andre  Steder,  der 
have  havt  saadanne  Følger,  selv  hvor  Forsøgene  have 
været  udført  langt  mindre  skaansomt,  end  jeg  er  mig 
bevidst  at  have  gjort  i  dette  Tilfælde.  Den  Smerte  i 
Brystet,  som  Pat.  egentlig  først  senere  fremhævede  for 

mig  at  have  følt  efter  Penslingerne  med  de  stærke  La- 
pissolutioner (jeg  steg  indtil  3'J— har  jeg  noteret  mig 
som  en  Opfordring  til  fremtidig  Forsigtighed,  forsaavidt 
det  muligt  kunde  tænkes,  at  ved  Udtrykken  af  en  rigelig 
imbiberet  Svamp  i  Strubens  Indre  enkelte  Draaber  af 
Vædsken  muligvis  kunne  finde  Vei  ned  i  Bronkierne  og 
fremkalde  en  farlig  Irritation,  men  atter  her  taler  den 
længere  Tid,  der  hengik,  inden  Brystsymptomerne  op- 
traadte,  imod  at  tillægge  de  nævnte  Penslinger  nogen 
skadelig  Indflydelse  i  mit  Tilfælde. 

Foruden  d^  hidtil  nævnte  Melhoder  til  Exstirpation 
af  Strubesvulster  har  man  ogsaa  her  som  ved  Polypper 
andetsteds  foreslaaet  Afsnøring  af  Polyppen  ved  Metal- 
slynge  eller  Écrasement.  Saagodtsom  fra  alle  Sider  er 
man  imidlertid  temmelig  enig  i  det  Uhensigtsmæssige  i 
denne  Fremgangsmaade.  Den  vil  kun  kunne  tænkes  an- 
vendt ved  stilkede  Svulster  og  vil  selv  ved  disse,  naar 
Stilken  er  lang  og  tynd,  vistnok  være  overmaade  vanske- 
lig at  anvende;  have  Svulsterne  en  bredere  Basis,  vil  den 
allerede  af  den  Grund  ikke  kunne  anvendes,  at  Slyngen 
som  Følge  af  Traadens  nødvendige  Finhed  vil  tabe  sin 
Form  ved  at  trykkes  mod  Svulsten  og  glide  af.  Hvor 
man  vil  kunne  anvende  den,  vil  da  ogsaa  sikkert  Sax 
eller  Tang  maatte  kunne  benyttes.  Tobold  har  konstrue- 
ret en  Écraseur  til  Struben  ganske  i  Lighed  med  den 
Chaissaignacske ;  dens  Anvendelse  skal  forudsætte  forudgaaet 
Trakeotomi  og  Kloroformnarkose. 

Som  en  sidste  laryngoskopisk  Operationsmethode 
skal  jeg  endelig  nævne  Qalvanokaustikhen.  Middeldorph 
anvendte  som  ovenfor  anført  den  galvanokaustiske  Slynge 
paa  en  Strubesvulst  med  heldigt  Resultat;  det  var  imid- 
lertid en  større  Svulst,  der  ragede  frem  af  Strubeindgan- 

gen  og  kunde  naas  med  Fingren  fra  Mundhulen  af. 
Til  Exstirpationer  af  mindre  Svulsier,  der  have  el  dybere 
Sæde  i  Strubehulheden,  egner  Methoden  sig  neppe,  om- 
end  VoltoUni  beretter  at  have  udført  den  med  Held  paa 
en  Svulst,  der  udgik  fra  det  ene  Stemmebaand.  Den 
nøiagtige  Anlæggelse  af  Slyngen  og  dens  Glødning  ved 
Strømmen  er  vanskelig  og  fordrer  længere  Tid,  end  man 
vil  kunne  gjøre  Regning  paa  ved  Strubeoperationer;  man 
vil  derved  blive  ude  af  Stand  til  nøiagtigt  at  kontrollere 
dens  Virkning  og  er  udsat  for  under  de  opstaaende  Re^ 
flexbevægelser  at  komme  til  at  lædere  Strubedelene.  Selv 
ved  en  nøiagtig  Anlæggelse  kunne  de  nærliggende  Dele 
komme  til  at  lide  ved  Glødningen  og  alvorlige  konsekutive 
Betændelsestilfælde  i  Struben  saaledes  opstaa.  Den  gal- 
vanokaustiske  Slynge  bør  derfor  neppe  nogensinde  anven- 
des ved  Svulster,  der  udgaa  fra  selve  Stemmebaandene 
eller  deres  umiddelbare  Nærhed,  eller  hvor  det  gjælder 
om  at  bevare  Stemmefunktionen.  Hvor  man  kan  komme 
til  at  anlægge  Slyngen,  vil  man  vel  desuden  nok  ogsaa 
kunne  virke  med  det  ene  eller  andet  af  de  tidligere 
nævnte  Instrumenter.  Snarere  end  den  galvanokaustiske 
Slynge  vil  man  kunne  faa  Brug  for  et  Galvanokauterinm 
ved  mere  diffust  udbredte  Nydannelser,  der  udfylde  hele 
det  øvre  Struberum,  og  af  en  saadan  mere  flygtig  Appli- 
kation af  den  galvaniske  Kauterisation  har  f.  Ex.  Bruns 
ogsaa  i  et  Par  Tilfælde  havt  heldige  Resultater. 

Jeg  har  nu  forsøgt  i  al  Korthed  at  give  en  Oversigt 
over  den  kirurgiske  Behandling  af  Strubesygdommene, 
saaledes  som  den  er  bleven  mulig  ved  Laryngoskopets 
Indførelse  i  Praxis.  Man  vil  nu  vel  ved  en  af  de  angivne 
Methoder,  modificeret  efter  det  enkelte  foreliggende  Til- 
fælde, i  et  langt  overveiende  Antal  Tilfælde  kunne  vente 


ved  Udholdenhed  at  naa  Maalet,  men  Laryngoskopet  vil 
paa  den  anden  Side  ganske  vist  ogsaa  kunne  vise  os  Ny- 
dannelser i  Struben,  som  vi  ikke  kunne  opnaa  at  fjerne 
ved  en  laryngoskopisk  Operation.  Dette  gjælder  saaledes 
om  de  Svulster,  der  ved  deres  ondartede  Natur  og  raske 
Udbredning  betage  os  Haabet  om  et  virkeligt  Udbytte  af 
vore  Forsøg,  og  som  vi  vel  endog  kunne  frygte  for  at 
angribe,  for  ikke  at  fremskynde  deres  Væxt  eller  Overgang 
i  en  rask  destruktiv  Ulcerationsproces ,  Tilfælde,  i  hvilke 
vi  da  ville  blive  staaende  ved  Trakeotomien  og  Indlæg- 
gelsen af  den  permanente  Kanule ,  naar  Laryngostenosen 
fordrer  Hjælp.  Det  gjælder  fremdeles  om  Svulster,  der 
have  en  saadan  Udbredning  og  saa  ugunstigt  Sæde,  at 
Forsøgene  paa  Operation  fra  Mundhulen  af  falde  uheldigt 
ud.  Vi  maa  i  saadanne  Tilfælde  vende  tilbage  til  de  for- 
laryngoskopiske  Operationsmethoder  ved  Laryngotomien 
gjennem  Ig.  thyreohyoid.  eller  cricothyreoid. ,  eller  Spalt- 
ning af  cartilag.  thyreoid.  efter  forudskikket  profylaktisk 
Trakeotomi,  og  man  vil  saameget  snarere  bestemme  sig 
hertil,  naar  Laryngostenosen  begynder  at  gjøre  sig  gjæl- 
dende,  jo  mindre  Haab  man  i  saadanne  Tilfælde  kan  have 
om  at  bevare  Stemmen.  Det  er  navnlig  Svulsterne ,  der 
have  deres  Sæde  under  Stemmeridsen,  der  kunne  være 
særlig  vanskelige  at  operere  ad  laryngoskopisk  Vei;  men 
selv  naar  disse  ikke  kunne  naas  fra  Mundhulen  af,  kan 
maaske  endnu  Laryngoskopet  komme  til  at  yde  sin  Tje- 
neste ved  Operationen.  Dr.  Prinz  er  nemlig  fremkommen 
med  den  Ide  i  saadanne  Tilfælde  at  aabne  sig  en  Adgang 
til  Svulsterne  gjennem  Ig.  cricothyreoid.  og  nu  under 
Speilets  Ledelse  og  Belysning  at  fjerne  Svulsten  ved  In- 
strumenter indbragte  i  Strubens  Indre  gjennem  denne 
Aabning  i  Ligamentet.    Dette  Forslag  er  saavidl  mig  be- 

kjendt  endnu  ikke  realiseret,  men  synes  mig  ret  tilta- 
lende. 

Forinden  jeg  slutter,  maa  jeg  endnu  med  et  Par  Ord 
omtale  en  Behandling  af  Strubesygdommene,  der  til  en 
vis  Grad  kan  henføres  til  den  laryngoskopiske  Kirurgi, 
nemlig  Anvendelsen  af  den  inducerede  Strøm  ved  Strube- 
neuroserne og  da  specielt  Strubelamhederne.  Det  er  ikke 
blot  fordi  Laryngoskopet  først  har  sikkret  Diagnosen  af 
disse  Tilstande  i  Almindelighed  og  præciseret  den  i  det 
enkelte  Tilfælde  i  Detaillen ,  at  denne  Behandling  kan 
anses  for  at  falde  ind  under  den  laryngoskopiske  Kirurgi, 
men  svarende  til  den  nu  mulige  exakte  Bestemmelse  af 
Paralysens  Begrændsning  til  enkelte  Muskelgrupper  eller 
endog  enkelte  Muskler,  lader  Behandhngen  ved  Elektrici- 
teten sig  nu  ogsaa  ved  Laryngoskopets  Ledelse  rette  di- 
rekte i  Strubens  Indre  paa  netop  de  lammede  Partier. 
Til  dette  Øiemed  anvendes  en  passende  krummet  Elek- 
trode, der  indføres  som  andre  Strubeinstrumenter  i  selve 
Strubens  Indre.  Ogsaa  til  dette  Brug  \\d.v  Mackenzie  ind- 
rettet sit  Strubeinstrument,  idet  han  indsætter  i  det  den 
ene  fugtige  Leder,  bringer  Instrumentet  i  Forbindelse, 
med  Ledningstraadene  af  Apparatet  og  nu  ved  et  Tryk 
paa  Fjedren  paa  Skaftet  er  istand  til  at  lukke  Strømmen, 
naar  Svampen  er  indbragt  i  Struben  til  det  Sted,  der 
skal  paavirkes ;  den  anden  Leder  har  han  nemlig  anbragt 
udvendig  paa  Halsen  paa  Skjoldbrusken  ved  et  særligt 
dertil  indrettet  Halsbind.  Jeg  skal  ikke  nærmere  opholde 
mig  ved  denne  Maade  at  anvende  Elektriciteten  paa  eller 
de  herhenhørende  Instrumenter;  jeg  har  selv  aldrig  havt 
Anledning  til  at  anvende  denne  Behandhng,  og  flere  La- 
ryngoskopikere,  hvoriblandt  f.  Ex.  Tohold  og  Gerhardt 
hvilken  Sidste  særlig  har  meddelt  en  lille  Afhandling  om 

Strubelamhederne,  udtale  den  Anskuelse,  at  den  direkte 
Applikation  af  Elektriciteten  i  de  fleste  Tilfælde  vil  kunne 
undværes,  og  den  udvendige  Anvendelse  af  Strømmen 
være  tilstrækkelig.  Ved  denn«  udvendige  Behandling  an- 
sættes den  ene  Leder  i  Egnen  af  Skjoldbrusken  og  navn- 
lig da  ved  dennes  nedre  Horn,  Indtrædelsesstedet  for 
N.  laryng.  inf. ,  der  jo  er  Strubens  væsentlige  motoriske 
Nerve;  den  anden  Leder  ansættes  i  Nakken  eller  fortil 
længere  nede  i  Furen  mellem  Luftrør  og  Spiserør  over 
den  nævnte  Nerves  Forløb.  Virksommere  end  den  indu- 
cerede Strøm  skal  i  mange  Tilfælde  den  konstante  være. 
Ogsaa  kan  man  blot  anvende  den  kutane  Faradisation  med 
en  fugtig  Leder  i  Nakken  og  den  tørre  ført  omkring  i 
Egnen  af  Strubehovedet,  en  Methode,  der  navnlig  er  virk- 
som i  Tilfældene  af  hysterisk  Afoni.  Jeg  har  herpaa  et 
meget  oplysende  Exempel,  som  jeg  skal  tillade  mig  til 
Slutning  at  anføre. 

I  Juli  Maaned  d.  A.  konsuleredes  jeg  af  en  42aarig 
Præstekone ,  Fru  S. ,  fra  Jylland.  Hun  havde  aldrig  født 
og  var  regelmæssig  menstrueret.  Hun  havde  inden  sin 
nuværende  Sygdom  altid  været  rask.  Hendes  Moder  be- 
rettede hun  var  død  i  en  Alder  af  c.  40  Aar  af  ((Bryst- 
svaghed«, men  der  syntes  iøvrigt  ikke  at  være  Tuberku- 
lose i  Familien.  Selv  havde  hun  aldrig  lidt  af  Kortaan- 
dethed,  havde  vel  en  enkelt  Gang  i  Foraaret  opbragt  lidt 
mørkt  Blod  i  Slimen,  men  nogen  egentlig  Blodspytning 
syntes  aldrig  at  have  været  tilstede.  En  anset  Læge  her 
i  Byen,  der  havde  undersøgt  hende  umiddelbart  før  hun 
henvendte  sig  til  mig,  havde  heller  ikke  ved  Stethoskopet 
fundet  Tegn  paa  Tuberkler  hos  hende.  Hendes  Sygdom 
forklarede  hun  at  have  existeret  i  et  Par  Aar  og  havde 
bestaact  i  at  hun  uden  nogen  bestemt  Grund  af  og  til 

pludselig  var  bleven  hæs,  enkelte  Gange  endog  ganske 
stemmeløs,  men  denne  Afoni  havde  gjerne  tabl  sig  meget 
hurtigt  igjen.  Sygdommen  var  dog  egentlig  først  bleven 
hende  generende  i  betydeligere  Grad  siden  afvigte  Jul;  fra 
den  Tid  led  hun  nemlig  saagodtsom  stadig  af  Tørhed  i 
Halsen,  der  især  indfandt  sig,  naar  hun  vilde  læse  høit 
eller  synge;  hun  blev  da  hæs,  tabte  enkelte  Gange  ganske 
Stemmen,  der  først  igjen  indfandt  sig  den  følgende  Dag, 
efterat  hun  havde  sovet  om  Natten.  Samtidig  pleiede 
hun  gjerne  at  angribes  af  en  kort,  tør  Hoste,  men  ogsaa 
denne  tabte  sig,  naar  hun  ved  sin  Opvaagnen  næste  Dag 
havde  opspyttet  ende!  Slim.  Nogen  typisk  Intermittens  i 
Tilfældene  havde  hun  ikke  iagttaget,  og  der  var  forøvrigt 
ingen  sygelige  Tilfælde  tilstede.  1  sit  Hjem  var  hun 
bleven  behandlet  med  Indaanding  af  pulveriserede  Væd- 
sker  og  Indblæsninger  af  Lapispulver  i  Struben ,  men 
ganske  uden  Virkning. 

Da  hun  indfandt  sig  til  Undersøgelsen  talte  hun  med 
en  kun  høist  ubetydelig  belagt  Stemme  med  lydelig  Klang, 
og  der  var  ingen  andre  sygelige  Symptomer  tilstede.  Ved 
Undersøgelsen  af  Svælget  saas  lidt  Fremstaaenhed  af  Fol- 
liklerne paa  bagre  Svælgvæg,  men  ellers  intet  Abnormt. 
Ved  Laryngoskopien,  der  gav  et  meget  fuldstændigt  Bil- 
lede af  Strubens  Indre,  Stemmebaandene  lige  til  deres 
forreste  Insertion,  Tuberklet  paa  Underfladen  af  Epiglottis 
etc,  fandtes  ingen  Svulst  eller  anden  sygelig  Forandring 
af  Delene.  Da  jeg  opfordrede  hende  til  at  intonere  viste 
det  sig  derimod,  at  hun  var  ganske  ude  af  Stand  til  at 
frembringe  nogen  anden  Lyd  end  en  svag  Hvidsken;  ved 
Forsøgene  derpaa  saas  Stemmebaandene  vel  at  nærme  sig 
Midtlinien  og  endda  ret  livligt,  men  Tillukningen  var  ikke 
tilstrækkelig   for  Lydfrembringelse,    og  Udadbevægelsen 

toregik  langt  raskere  og  kraftigere.  Slrax  efter  Under- 
søgelsen viste  det  sig  ogsaa,  at  ligesom  hun  under  denne 
ikke  havde  været  istand  til  at  intonere,  saaledes  var 
Stemmen  ogsaa  nu  vedblivende  tabt.  Hun  var  nu  tillige 
angrebet  af  en  kort,  tør  og  klangløs  Hoste.  Selv  tilskrev 
hun  Ængstelsen  ved  Undersøgelsen  Tabet  af  Stemmen. 
Den  følgende  Dag  mødte  hun  atter.  Stemmen  var  da 
atter  vendt  tilbage ;  den  var  som  tidligere  kommen  igjen 
om  Morgenen,  medens  hun  hele  Gaarsdagen  efter  Under- 
søgelsen havde  været  afonisk.  Hun  befandt  sig  iøviigt 
vel,  og  ogsaa  Hosten  var  ophørt.  Ved  Laryngoskopien 
gjentog  sig  det  Samme  som  Dagen  forud;  hun  var  ikke 
længer  istand  til  at  intonere,  da  Speilet  var  indført.  Ved 
Forsøg  paa  Intonation  nærmede  Stemmebaandene  sig  atter 
ikke  tilstrækkeligt  for  Lydfrembringelse;  Stemmeridsen 
lukkedes  bedst  i  sit  forreste  Parti,  mindre  fuldstændigt 
bagtil  (pars  cartilag.),  og  Spidserne  af  Arytænoidbruskene 
bevægede  sig  kun  meget  kraftesløst  ind  mod  Midtlinien. 
Delte  blev  navnlig  tydeligt,  jo  længere  Undersøgelsen  fort- 
sattes, saa  at  tilsidst  p.  cartilaginea  af  Stemmeridsen 
stod  fuldstændig  aaben  under  Forsøgene  paa  Intonation; 
Spidserne  af  Arytænoidbruskene  reiste  sig  nu  kun  lidt  og 
nærmede  sig  meget  ufuldstændigt,  navnlig  syntes  Bevæ- 
gelserne af  venstre  paafaldende  slappe.  Hun  fik  nu  til- 
lige korte  Hostestød,  og  saavidt  det  under  Medbevægel- 
serne  af  de  nærliggende  Strubedele  under  Hosten  kunde 
afgjøres,  sluttede  Stemmeridsen  fuldstændigere  under  disse, 
ligesom  ogsaa  under  Kløgning  en  tættere  Tilslutning  af 
Stemmeridsen  iagttoges,  hvori  ogsaa  de  falske  Stemme- 
baand  deltoge.  Ved  Indaandingen  aabnede  Stemmeridsen 
sig  godt.  Der  var  altsaa  en  mangelfuld  Virksomhed  af 
Ste  mmebaandenes  Sluttemuskler,  der  gjorde  sig  gjældonde 

under  Fonationen  o:  en  ren  aphonia  paralytica,  vel  nær- 
mest at  henføre  til  den  hysteriske  Art,  i  Mangel  af  alle 
andre  paaviselige  Aarsager.  Efter  Undersøgelsen  var 
Stemmen  atter  ganske  borte,  hun  kunde  kun  med  Besvær 
hvidske  enkelte  Ord  og  havde  tillige  Hoste  som  den  fore- 
gaaende  Dag.  —  Da  Tilfældets  Natur  saaledes  var  mig 
klar,  anvendte  jeg  strax  den  kutane  Faradisation  i  Strube- 
egnen, og  øieblikkelig  vendte  Stemmen  tilbage,  saa  at 
hun  klagede  sig  med  høi  Lyd  og  nu  kunde  tale  høit  og 
lydeligt  skjøndt  med  lidt  Belægning  af  Stemmen.  Alt 
som  Faradisationen  fortsattes,  blev  Stemmen  klarere  og 
kraftigere,  saa  at  hun  tilsidst  kunde  endog  udsynge  an- 
seligt høie  Toner.  Stemmen  holdt  sig  efter  Ophør  med 
Faradisationen.  Jeg  ordinerede  Faradisationens  daglige 
Gjentagelse  i  nogen  Tid,  Motion  i  frisk  Luft  (Søbade 
kunde  ikke  erholdes),  tillod  hende  med  Forsigtighed  at 
kaste  den  varme  Indhylning  af  Halsen,  som  hun  bar  ,  og 
lod  hende  af  Medikamenter  bruge  zincum  valerianic.  i 
Piller.  Under  hendes  Ophold  her  i  Staden ,  der  endnu 
varede  nogle  Dage,  faradiserede  jeg  hende  dagligt.  Stem- 
men vedblev  at  holde  sig,  og  hun  var  nu  ogsaa  istand 
til  at  intonere  under  Strubespeilet,  der  nu  heller  ikke 
viste  noget  Abnormt.  Hun  havde  dog  endnu  lidt  Hoste 
og  Slimopspytning  vel  nærmest  staaende  i  Forbindelse 
med  den  angivne  Svælgirritation,  som  maaske  skrev  sig 
fra  den  tidligere  Behandling  (Lapisindblæsningerne).  Jeg 
tilraadede  hende  Emservand  med  Mælk  herimod,  og  der- 
med afreiste  hun  for  at  fortsætte  Behandlingen  i  Hjemmet. 
Jeg  har  ikke  senere  modtaget  nogen  Efterretning  fra 
denne  Patient,  men  tør  vel  antage,  at  hendes  Helbredelse 
har  holdt  sig. 

I  denne  Sygehistorie  var  der  ganske  vist  adskillige 

Momenter,  der  kunde  lede  til  den  rigtige  Formodning 
om  Sygdommens  sande  Natur  og  rette  Behandling,  men 
man  vil  indrømme,  at  Laryngoskopet  stillede  Diagnosen 
og  angav  den  virksomme  Behandling  med  en  Sikkerhed, 
der  er  vel  skikket  til  at  anbefale  dets  udbredte  Anven- 
delse. 

Og  hermed  slutter  jeg  denne  korte  Oversigt  over  den 
laryngoskopiske  Kirurgies  Hovedpunkter.  Nogen  udtøm- 
mende Behandling  af  dette  Æmne  har  ikke  kunnet  være 
min  Mening  med  disse  Meddelelser;  jeg  vilde  derimod 
ønske  dem  optagne  som  en  Opfordring  til  at  fæste  Op- 
mærksomheden paa  en  ny  Side  af  den  praktiske  Læge- 
kunst, hvor  heldbringende  Resultater  kunne  ventes  op- 
naade. 


1 

{ 


